Najib sepatutnya arah CEO 1MDB bekerjasama dengan MOF – Mohd Irwan

KUALA LUMPUR: Datuk Seri Najib Tun Razak sepatutnya mengarahkan bekas Ketua Pegawai Eksekutif (CEO) 1Malaysia Development Berhad (1MDB) Datuk Shahrol Azral Ibrahim Halmi supaya bekerjasama dengan Kementerian Kewangan (MOF), Mahkamah Tinggi diberitahu hari ini.

Bekas Ketua Setiausaha Perbendaharaan Tan Sri Mohd Irwan Serigar Abdullah, 63, berkata, Najib yang memegang pelbagai jawatan termasuk Perdana Menteri, Menteri Kewangan dan Pengerusi lembaga penasihat 1MDB pada masa itu, sepatutnya boleh mengarahkan Shahrol dari segi menyediakan dokumen berhubung permohonan jaminan kerajaan (GG) kepada pegawai MOF.

Mohd Irwan berulang kali berkata pengurusan 1MDB tidak bekerjasama dalam menyediakan dokumen kepada kementerian dan beliau ada menyebut kepada bekas perdana menteri itu bahawa Shahrol Azral sombong dan sentiasa memberi alasan tetapi Najib tidak berkata apa-apa mengenainya.

Beliau berkata demikian semasa pemeriksaan balas oleh peguam Wan Aizuddin Wan Mohammed pada perbicaraan bekas Ahli Parlimen Pekan itu membabitkan penyelewengan RM2.3 bilion daripada 1MDB.

Wan Aizuddin: Apa yang kamu harap PM lakukan? Apakah arahan yang sepatutnya dikeluarkan (kepada Shahrol)? Telefon dan suruh Shahrol untuk beri kerjasama?

Mohd Irwan: Ya. Begitu juga beliau (Shahrol) perlu menyediakan segala dokumen yang diminta oleh MOF.

Terdahulu, Mohd Irwan memberi contoh pertemuannya dengan pengurusan 1MDB apabila dana pengurusan kekayaan negara itu mengemukakan surat saranan (LOC) kepada MOF, yang kelihatan seperti GG.

“Mereka mengemukakan LOC yang bersamaan dengan GG. Apabila saya dan pegawai undang-undang saya menelitinya, kami mendapati ia seperti GG, yang perlu dibentangkan kepada Kabinet. Kami memerlukan cadangan terperinci, yang tidak disediakan oleh 1MDB.

“Kami (MOF) memberitahu mereka bahawa kami memerlukan cadangan terperinci tetapi mereka tidak mengendahkan permintaan kami. Mereka berkata mereka sudah memberi taklimat kepada PM ketika itu,” kata Mohd Irwan.

Wan Aizuddin kemudian mencadangkan bahawa Najib tidak boleh dipersalahkan atas sikap Shahrol dan pengurusan 1MDB, yang Mohd Irwan menjawab: “Saya tidak pasti betapa berkuasanya CEO 1MDB itu”.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 5 Disember. – BERNAMA


Suami isteri Rohingya dalang sindiket palsu surat UNHCR ditahan

KANGAR: Sepasang suami isteri etnik Rohingya diberkas Jabatan Imigresen Malaysia (JIM) Perlis selepas terbabit dalam pemalsuan surat pertimbangan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) yang berselindung di sebalik madrasah pengajian al-Quran.

Mereka dipercayai berselindung di sebalik madrasah pengajian al-Quran, ditahan di Simpang Empat, di sini semalam.

Pengarah Imigresen Perlis, Khairul Amin Talib berkata, serbuan dilakukan di Kampung Permatang Pauh, Simpang Empat sekitar jam 10 pagi oleh 36 pegawai Imigresen negeri itu menerusi ‘Ops Serkap’ selepas menerima aduan awam.

“Serbuan dilakukan terhadap tujuh buah rumah yang disewa oleh komuniti Rohingya negeri ini di kawasan itu di mana hasil pemeriksaan kita mendapati salah satu premis ini dijadikan madrasah untuk mengajar al-Quran kepada kanak-kanak etnik itu.

“Pemeriksaan selanjutnya menjumpai alatan komputer riba di mana di dalamnya terdapat 200 dokumen format PDF berhubung permohonan surat dalam proses pertimbangan UNHCR yang dipercayai palsu dipohon oleh warga Myanmar dari etnik itu yang tinggal dari pelbagai negeri dalam negara ini.

“Kita percaya suspek yang berkhidmat sebagai guru pengajar al-Quran berusia 30 tahun dan isterinya yang berusia 24 tahun ini mendalangi kegiatan ini sejak sekian lama,” katanya kepada media di Pejabat JIM Negeri Perlis di Kompleks Kementerian Dalam Negeri (KDN) Negeri Perlis, di sini hari ini.

Katanya, dalam serbuan itu juga pihaknya turut menemui sijil pernikahan palsu yang digunakan oleh etnik berkenaan dipercayai turut dikeluarkan oleh sindiket berkenaan.

“Berdasarkan siasatan awal kita, suspek akan menerima permohonan surat itu menerusi aplikasi media sosial atau pemohon sendiri yang hadir menemui suspek di mana setiap permohonan dikenakan bayaran sebanyak RM50.

“Apabila surat itu siap, ia akan dimuat naik dalam bentuk PDF menerusi aplikasi WhatsApp atau lain aplikasi sebelum dicetak oleh pemohon sendiri.

“Semakan dalam komputer riba suspek mendapati terdapat 200 permohonan daripada warga Myanmar daripada etnik itu,” katanya.

Khairul Amin berkata, dalam serbuan itu, pihaknya merampas dua komputer riba dan telefon bimbit dan sebuah tablet jenama Samsung.

“Selain itu, kita turut merampas sebuah pemacu ‘pendrive’, dua unit kad SD, dua set kad perniagaan, dua buku log atau rekod untuk pelajar dan bayaran proses UNHCR, wang tunai berjumlah RM5,300 serta beberapa sijil cetakan surat dalam pertimbangan UNHCR dan sijil nikah Rohingya Malaysia.

“Bagi pengeluaran sijil nikah kahwin etnik itu, kita percaya suspek juga bertindak sebagai kadi atau jurunikah etnik itu berdasarkan penemuan khutbah nikah dalam simpanan mereka,” katanya.

Kedua-dua suspek direman selama 14 hari bermula semalam bagi siasatan mengikut Seksyen 56 (1A) dan Seksyen 6(1) Akta Imigresen 1959/63. – Harian Metro

Author

Media Variasi

View all posts

View all posts


Puad Zarkashi persoal Hamzah tolak runding peruntukan dengan PM

CYBERJAYA: Ahli Majlis Kerja Tertinggi (MKT) UMNO, Datuk Dr Mohd Puad Zarkashi mendakwa Ketua Pembangkang, Datuk Seri Hamzah Zainudin menolak untuk berunding dengan Perdana Menteri, Datuk Seri Anwar Ibrahim berhubung peruntukan Ahli Parlimen pembangkang.

Beliau berkata, Ahli Parlimen Perikatan Nasional (PN) sepatutnya mempersoalkan Hamzah tentang alasan beliau menolak untuk berunding.

“Perdana Menteri setuju bagi peruntukan setelah berunding dengan Hamzah selaku Ketua Pembangkang.

“Tetapi Hamzah menolak untuk berunding,” katanya menerusi hantaran di laman Facebook.

Terdahulu, Timbalan Perdana Menteri, Datuk Seri Fadillah Yusof mendedahkan Ahli Parlimen pembangkang tidak menghantar surat memohon peruntukan sehingga kini, di sebalik pelawaan kerajaan.

Sebelum ini, Anwar membidas Ahli Parlimen pembangkang yang menuntut peruntukan wakil rakyat, namun enggan berbincang dengan kerajaan bagi merealisasikan perkara tersebut.

Pada masa sama, Puad mengimbas kembali tentang perbincangan sama pernah dilakukan di bawah pentadbiran Datuk Seri Ismail Sabri Yaakob,

Beliau turut mempersoalkan sikap Hamzah yang tidak membantah ketika Ismail berunding dengan Anwar, yang ketika itu ketua pembangkang.

“Sebab itu jangan bagi outright grant atau masuk ke akaun Pusat Khidmat YB Pembangkang. Takut ada yang guna, Wallahi saya undi PAS”.

Author

Fazleen Safina Abd Jamil

View all posts

View all posts


Prof Mat sah TKM1, Jagdeep TKM2 Pulau Pinang

GEORGE TOWN: Desas-desus mengenai pelantikan Timbalan Ketua Menteri 1 (TKM1) Pulau Pinang akhirnya terjawab apabila Ahli Dewan Undangan Negeri (ADUN) Batu Maung, Prof Datuk Dr Mohamad Abdul Hamid sah dilantik memegang jawatan itu, hari ini.

Pelantikan Mohamad, 49, atau lebih dikenali sebagai Prof Mat turut menamatkan spekulasi yang sebelum ini tular ucapan tahniah dengan gambar ADUN Bertam, Datuk Seri Reezal Merican Naina Merican sebagai TKM1.

ADUN Datok Keramat, Jagdeep Singh Deo, pula dilantik sebagai TKM2.

Kedua-dua mereka mengangkat sumpah ahli Majlis Mesyuarat Kerajaan Negeri (Exco) di hadapan Yang Dipertua Negeri Pulau Pinang, Tun Ahmad Fuzi Abdul Razak di Dewan Sri Pinang di sini, kira-kira pukul 10.20 pagi tadi.

Dalam pada itu, sejarah pembentukan Kerajaan Perpaduan di Pulau Pinang telah direalisasikan menerusi pelantikan 11 anggota Majlis Mesyuarat Kerajaan Negeri (Exco) termasuk lapan muka baharu.

Barisan Exco Kerajaan Pulau Pinang baharu ialah Chow Kon Yeow (Pengkalan Kota), Prof. Mat (Batu Maung), Jagdeep (Datok Keramat), Rashidi Zinol (Sungai Acheh), Zairil Khir Johari (Tanjong Bunga), Wong Hon Wai (Paya Terubong), Lim Siew Khim (Sungai Pinang), H’Ng Mooi Lye (Jawi), Gooi Zi Sen (Padang Lalang), Datuk Seri S. Sundarajoo (Perai) dan Fahmi Zainol (Pantai Jerejak).

Pada Pilihan Raya Negeri (PRN), Sabtu lalu, gabungan Pakatan Harapan (PH)-Barisan Nasional (BN) telah membentuk kerajaan negeri dengan memenangi 29 daripada 40 kerusi Dewan Undangan Negeri (DUN) Pulau Pinang.

Mengikut pecahan parti, DAP telah memenangi ke semua 19 kerusi yang ditandingi, PKR (7), BN (2) dan Amanah (1).

Sementara itu, BN telah merampas kembali dua kerusi, iaitu DUN Bertam dan Sungai Acheh. – Kosmo!

Author

Media Variasi

View all posts

View all posts


Pemain hoki wanita Malaysia, Hanis Onn mohon maaf komen berbaur perkauman

KONSERT “Secret of Success: Live in Malaysia 2023” AR Rahman yang diadakan di Stadium Bukit Jalil pada Sabtu lalu nyata mendapat sambutan hangat.

Malah, turut menjadi tumpuan dalam konsert tersebut adalah penampilan penyanyi nombor satu negara, Datuk Seri Siti Nurhaliza, yang bergandingan dengan AR Rahman membuat persembahan nyanyian lagu Tamil, Munbe Vaa.

Bagaimanapun, konsert yang dihadiri lebih 60,000 penonton berbilang bangsa itu sehingga kini masih menjadi bualan ramai kerana baru-baru ini, dilaporkan seorang atlet Malaysia meninggalkan komen berbaur perkauman berhubung konsert terbabit.

Pemain hoki Malaysia, Hanis Onn, 26, menerima kecaman hebat dari netizen gara-gara mengeluarkan komen berbaur perkauman menerusi ruangan komen di hantaran Instagram Kosmo Online dengan menulis, ‘Bau best lah kat dalam tu’.

Tindakan Hanis yang dilihat secara berseloroh berkata sedemikian, nyata membuatkan rata-rata rakyat Malaysia mengkritik dirinya yang tidak tahu menjaga batas soal isu sensitif.

Malah, kemarahan netizen yang membara turut membuatkan sebilangan pihak menggesa Kementerian Belia dan Sukan (KBS) untuk mengambil tindakan terhadap Hanis.

Namun, Hanis dilaporkan sudah membuat permohonan maaf secara terbuka berhubung isu terbabit menerusi akaun Instagram miliknya, lapor portal Hype.

Dalam permohonan maaf itu, Hanis yang juga merupakan Alumi Universiti Putra Malaysia (UPM) turut menzahirkan rasa penyesalan atas kecuaian yang terjadi.

“Sepanjang 10 tahun penglibatan saya dalam sukan hoki, persekitaran saya dipenuhi dengan rakan-rakan berbilang kaum yang sentiasa berjuang untuk negara Malaysia.

“Dengan ini saya berasa menyesal di atas kecuaian dan penuh rasa kesedaran sekali lagi saya momohan jutaan kemaafan kepada yang terjejas,” tulisnya.

Tinjauan MEDIA VARIASI di Instagram mendapati Hanis telahpun menukarkan mode akaun sosial media miliknya kepada private mode selepas menerima kritikan pedas daripada warga maya atas kesilapannya berhubung isu terbabit.

Author

Muhammad Nor Fadzly Mahat

View all posts

View all posts


UPM anjur program ‘Superhero Alam Sekitar’ untuk belia B40

CYBERJAYA: Universiti Putra Malaysia (UPM) melalui Jabatan Biologi, Fakulti Sains UPM menganjurkan program ‘Superhero Alam Sekitar’ di Nur Lembah Pangsun Eco Resort, Hulu Langat, baru-baru ini.

Program yang melibatkan 37 remaja B40 itu bertujuan untuk memupuk minat terhadap ilmu sains biologi sekali gus mengaplikasikan setiap pengetahuan kepada masyarakat setempat.

Pensyarah Kanan Jabatan Biologi, Fakulti Sains UPM, Dr Mohd Noor Hisham Mohd Nadzir berkata, program tersebut meningkatkan kesedaran mengenai kepentingan memelihara dan memulihara alam sekitar.

“Belia hari ini perlu faham bahawa sains itu dekat dengan diri kita semua dan ia berkaitan dengan kehidupan sehari-harian manusia.

“Tema Kelab Mahasiswa Biologi UPM iaitu ‘biologi ialah kehidupan, biologi adalah keluarga’ adalah bersesuaian dengan program ini kerana ia bertujuan untuk meningkatkan minat peserta terhadap ilmu sains khususnya biologi melalui aktiviti-aktiviti menarik yang dapat menghubungkan mereka dengan alam sekitar dan komuniti setempat,” katanya seperti dilapor Berita Harian.

Beliau turut berharap program sedemikian dapat diteruskan pada tahun-tahun seterusnya supaya kesedaran mengenai alam sekitar dan rasa cinta akan ilmu sains biologi dapat dilahirkan dalam lebih ramai remaja.

“Ia seterusnya dapat mewujudkan pemimpin-pemimpin yang berilmu dan mencintai alam dalam generasi akan datang,” ujarnya.

Program kolaborasi antara Jabatan Biologi UPM bersama dengan Pusat Pemerkasaan Remaja (PERKASA), Universiti Kebangsaan Malaysia (UKM) itu menarik penyertaan remaja daripada program GENIUS Remaja berusia di antara 13 hingga 19 tahun daripada tiga Projek Perumahan Rakyat (PPR) iaitu PPR Pantai Ria, PPR Seri Pantai dan PPR Kg. Muhibbah.

Ia turut disertai seramai 48 orang mahasiswa biologi UPM.

Author

Diyana Rahip

View all posts

View all posts


UiTM tamatkan khidmat pensyarah terlibat gangguan seksual serta-merta

SHAH ALAM: Universiti Teknologi MARA (UiTM) telah menamatkan perkhidmatan seorang pensyarahnya yang didakwa melakukan gangguan seksual pada bekas siswazah, berkuat kuasa serta-merta.

UiTM dalam satu kenyataan hari ini memaklumkan mereka mengambil serius mengenai dakwaan gangguan seksual oleh pensyarah itu dan telah melakukan siasatan mengikut garis panduan serta proses perundangan yang termaktub dalam Akta Badan-Badan Berkanun (Tatatertib dan Surcaj) 2000 [Akta 605].

Menurut kenyataan universiti itu mengikut akta tersebut, tindakan tatatertib boleh diambil ke atas staf yang melanggar peraturan, tatakelakuan serta larangan-larangan yang terdapat dalam Akta 605 dan Peraturan UiTM.

Kenyataan itu menyebut Unit Integriti UiTM telah menjalankan siasatan yang teliti bermula pada tahun lepas, terhadap segala bahan bukti yang telah dikumpulkan sebelum sebarang kesalahan dapat dibuktikan dan jenis hukuman dapat ditentukan.

“Setelah prosedur soal siasat dan siasatan dalaman selesai, serta dimesyuaratkan di Jawatakuasa Tatatertib Peringkat Tertinggi, pihak UiTM telah mengambil tindakan menamatkan perkhidmatan berkuatkuasa serta merta terhadap pensyarah terbabit yang didakwa melakukan gangguan seksual pada bekas siswazah tersebut,” menurut kenyataan UiTM itu.

Sementara itu, dalam kenyataan yang sama Naib Canselor UiTM Prof Datuk Dr Roziah Mohd Janor berkata warga universiti sentiasa diberi peringatan secara berkala perihal Akta 605.

“Sekiranya ingkar perintah atau berkelakuan dengan apa-apa cara yang boleh ditafsirkan dengan munasabah sebagai ingkar perintah, pihak universiti tidak akan berkompromi dan akan mengambil tindakan keras sekiranya disabit kesalahan,” katanya. – BERNAMA


BNM buat kejutan kekalkan OPR pada 2.75 peratus

KUALA LUMPUR: Bank Negara Malaysia menerusi Jawatankuasa Dasar Monetari (MPC) hari ini membuat keputusan mengejut dengan mengekalkan Kadar Dasar Semalaman (OPR) pada paras 2.75 peratus selepas empat kenaikan secara berturut-turut.

Ia selepas kenaikan OPR empat kali berturut-turut sejak tahun lalu bermula Mei, Julai, September dan November lalu, dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.

Berikutan pengekalan itu, jajaran kadar tertinggi dan terendah koridor bagi OPR turut dikekalkan masing-masing kepada 3.00 peratus dan 2.50 peratus.

Keputusan MPC mengekalkan penanda aras pinjaman itu adalah luar jangkaan susulan sebahagian besar penganalisis meramalkan kenaikan ke paras sebelum pandemik iaitu kenaikan 0.25 peratus lagi.

BNM dalam satu kenyataan berkata, risiko pertumbuhan ekonomi dalam negeri menjadi perlahan berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang semakin ketat secara lebih agresif di ekonomi utama, konflik geopolitik yang semakin meruncing serta gangguan ketara pada rantaian bekalan yang kembali wujud.

“Inflasi keseluruhan pada tempoh bulan Januari hingga November 2022 berpurata sebanyak 3.4 peratus. Seperti yang diunjurkan, inflasi keseluruhan mencapai tahap tertinggi pada suku ketiga tahun 2022, manakala purata inflasi asas, seperti yang diukur oleh inflasi teras, adalah sebanyak 2.9 peratus hingga bulan November 2022.

“Bagi keseluruhan tahun 2023, inflasi keseluruhan dan inflasi teras dijangka sederhana namun kekal pada tahap yang tinggi berikutan tekanan permintaan dan kos yang berlarutan,” katanya.

Bank pusat itu menjelaskan, ekonomi global terus terjejas akibat tekanan kos yang kekal tinggi, kadar faedah yang lebih tinggi serta gangguan berkaitan COVID-19 di China.

Katanya, kesan faktor-faktor ini melebihi kesan sokongan daripada keadaan pasaran pekerja yang positif serta pembukaan semula sepenuhnya ekonomi dan sempadan antarabangsa.

“Inflasi keseluruhan menurun sedikit daripada paras tinggi sejak beberapa bulan kebelakangan ini. Bagaimanapun, inflasi teras terus kekal melebihi purata yang pernah dicatatkan sebelum ini.

“Bagi menguruskan tekanan inflasi, bank-bank pusat dijangka terus menaikkan kadar faedah, meskipun pada kadar yang lebih perlahan. Tindakan ini akan menyebabkan prospek pertumbuhan global terus menghadapi rintangan.

“Namun begitu, pertumbuhan di China dijangka bertambah baik apabila gelombang semasa COVID-19 di negara itu reda,” katanya.

BNM berkata, prospek terus bergantung pada risiko pertumbuhan menjadi lebih perlahan, termasuk ketegangan geopolitik yang semakin meruncing, pertumbuhan sebenar di ekonomi utama yang lebih lemah daripada jangkaan dan keadaan pasaran kewangan yang menjadi ketat secara ketara.

Katanya, data terkini di Malaysia menunjukkan bahawa ekonomi terus berkembang pada suku terakhir tahun 2022 disebabkan oleh permintaan dalam negeri yang berdaya tahan.

“Hasilnya, pertumbuhan tahun 2022 dijangka melebihi julat unjuran awal, iaitu 6.5 peratus hingga 7.0 peratus. Selepas mencatatkan prestasi yang kukuh pada 2022, pertumbuhan pada tahun 2023 dijangka sederhana berikutan ekonomi global yang lebih perlahan.

“Pertumbuhan akan terus disokong oleh permintaan dalam negeri. Perbelanjaan isi rumah akan disokong oleh prospek pekerjaan dan pendapatan yang terus bertambah baik.

“Ketibaan pelancong terus bertambah, lantas menggiatkan lagi sektor berkaitan pelancongan. Pelaksanaan projek infrastruktur berbilang tahun akan menyokong aktiviti pelaburan,” katanya.

Sementara itu, BNM berkata kawalan harga dan subsidi bahan api sedia ada serta lebihan kapasiti dalam ekonomi akan terus membendung sebahagian daripada tahap tekanan inflasi yang meningkat.

“Imbangan risiko terhadap prospek inflasi cenderung ke arah inflasi menjadi lebih tinggi dan kekal sangat bergantung pada sebarang perubahan pada dasar dalam negeri berhubung dengan subsidi dan kawalan harga serta perkembangan harga komoditi global.

“Keputusan OPR ini membolehkan MPC menilai kesan pelarasan OPR secara kumulatif memandangkan kesan sela masa dasar monetari terhadap ekonomi.

“Pada tahap OPR semasa, pendirian dasar monetari kekal akomodatif dan menyokong pertumbuhan ekonomi. Langkah seterusnya untuk mengembalikan tahap akomodasi dasar monetari ke tahap yang wajar akan ditentukan oleh keadaan yang berubah-ubah dan kesannya terhadap prospek inflasi dan pertumbuhan dalam negeri.

“MPC akan terus menetapkan dasar monetari yang mengimbangi risiko inflasi dalam negeri dan pertumbuhan yang mampan,” katanya. – Berita Harian

Author

Media Variasi

View all posts

View all posts


Tayang kertas undi, polis akan ambil keterangan Sanusi

KUALA LUMPUR: Polis akan memanggil Menteri Besar Kedah, Datuk Seri Muhammad Sanusi Md Nor untuk memberi keterangan berhubung dakwaan mempamerkan kertas undi bertanda ketika hari pengundian Pilihan Raya Negeri (PRN) Kedah.

Ketua Polis Negara, Tan Sri Razarudin Husain berkata, polis sedang menyiasat perkara itu di bawah Akta Kesalahan Pilihan Raya berikutan laporan yang dibuat.

“Mengikut siasatan, dia akan dipanggil untuk keterangannya direkodkan,” katanya seperti dilapor The Star.

Beliau berkata demikian pada sidang media di Bukit Aman, di sini pada Selasa.

Razarudin berkata, polis akan mengkaji undang-undang yang berkaitan ketika menjalankan siasatan.

“Saya berdiri bersama Timbalan KPN, Pengarah Bukit Aman dan seluruh anggota polis, berikrar bahawa kami tidak akan menjadi mangsa sesiapa.

“Kami akan bersikap adil terutamanya dalam siasatan,” tambahnya.

Razarudin berkata, kertas siasatan (IP) akan dirujuk kepada Jabatan Peguam Negara sebaik siasatan selesai.

Sabtu lalu, Sanusi dilapor menunjukkan kertas undinya sejurus sebelum membuang undi manakala tindakannya dipersoalkan oleh banyak pihak.

Author

Fazleen Safina Abd Jamil

View all posts

View all posts


Kraftangan Malaysia rancang pertunjukan fesyen di Dubai

NEW DELHI: Kraftangan Malaysia merancang untuk mengadakan pertunjukan fesyen di Dubai bagi meneroka pasaran rantau Arab.

“Kami sedang menyiapkan koleksi kami untuk pertunjukan di Dubai. Kami akan mengumumkan tarikh pertunjukan fesyen tidak lama lagi,” kata Ketua Pengarah Kraftangan Malaysia Ainu Sham Ramli kepada Bernama di New Delhi.

Ainu Sham berharap acara itu akan meningkatkan kesedaran tentang tekstil Malaysia, hiasan dalaman dan produk gaya hidup di Emiriah Arab Bersatu (UAE) serta wilayah Teluk.

“UAE memiliki pasaran yang luas bagi fesyen. Kami menyaksikan permintaan terhadap barangan gaya hidup Malaysia terutama daripada sektor pelancongan.

“Malaysia mempunyai banyak barangan gaya hidup dan kraf berjenama yang akan menarik minat pasaran UAE.

“Selepas Dubai, kami mahu meneroka negara jiran,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bantuan khas kewangan Aidilfitri RM700 untuk penjawat awam, RM350 kepada pesara

KUALA LUMPUR: Kerajaan bersetuju untuk menyalurkan Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak dan RM350 turut disalurkan kepada pesara kerajaan.

Perdana Menteri, Datuk Seri Anwar Ibrahim yang juga Menteri Kewangan berkata bantuan itu diberi sebagai menghargai jasa dan pengorbanan penjawat awam.

“Kerajaan silih berganti, pemimpin negara kerap bertukar tetapi penjawat awam sebagai tulang belakang kerajaan setia menggalas amanah negara.

“Ke arah Malaysia MADANI, penjawat awam perlu segera bawa perubahan, menerapkan pembaharuan dengan matlamat akhir menyampaikan perkhidmatan yang terbaik kepada rakyat dan negara,” kata beliau ketika membentangkan Belanjawan 2023 di Dewan Rakyat di sini hari ini.

Ia merupakan belanjawan pertama dibentangkan di bawah Kerajaan Perpaduan pimpinan Anwar.

Beliau berkata, kerajaan turut bersetuju untuk memberi elaun khas RM100 sehari kepada semua ahli pasukan mencari dan menyelamat (SAR) negara yang terlibat dalam misi di Turkiye dan Syria.

“Elaun ini adalah sebagai tanda penghargaan kerajaan ke atas jasa besar yang diberikan atas nama kemanusiaan,” kata beliau.

Sementara itu, bagi memastikan perkhidmatan pengkomputeran awan dalam sektor awam yang berkesan, beliau berkata Unit Pemodenan Tadbiran dan Perancangan Pengurusan Malaysia (MAMPU) telah mengambil startegik dengan menaik taraf perkhidmatan MyGovCloud.

“Perkhidmatan ini mampu berfungsi secara hibrid dengan turut menggabungkan perkhidmatan public cloud oleh penyedia perkhidmatan awan yang dilantik kerajaan,” katanya. – BERNAMA


Polis panggil Caprice, Mondy Tatto

SHAH ALAM: Polis akan memanggil penyanyi rap, Caprice dan wanita Indonesia dikenali sebagai Mondy Tatto bagi membantu siasatan laporan dibuat pendakwah terkenal, Ebit Irawan Ibrahim Lew atau Ebit Lew.

Timbalan Ketua Polis Selangor, Datuk S Sasikala Devi berkata, pihaknya sudah menerima arahan bagi menyiasat kes itu.

Setakat ini, hanya satu laporan dibuat Ebit di Balai Polis USJ 8, Subang Jaya, semalam.

“Kita sudah merakam keterangan Ebit Lew dan akan merekodkan keterangan daripada Caprice dan wanita Indonesia itu dalam tempoh terdekat.

“Ia adalah prosedur bagi melengkapkan siasatan sebelum dirujuk kepada Timbalan Pendakwa Raya,” katanya di Ibu Pejabat Polis Kontinjen (IPK) Selangor di sini, hari ini.

Kes disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia Malaysia 1998.

Semalam, Ebit tampil membuat laporan polis terhadap dakwaan berlaku fitnah melampau dilemparkan terhadapnya berhubung seorang wanita mendakwa menjadi mangsa gangguan seksual seorang pendakwah bebas terkenal dari Malaysia. – Berita Harian

Author

Media Variasi

View all posts

View all posts


Tengku Zafrul makin hampir ketuai BAM

KUALA LUMPUR: Persoalan mengenai siapakah pengganti Tan Sri Mohammad Norza Zakaria sebagai Presiden Persatuan Badminton Malaysia (BAM) tampak semakin menemui jawapan.

Ia selepas BAM dalam satu hantaran hantaran mengumumkan Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz secara sebulat suara dipilih bagi menggantikan Norza dalam satu mesyuarat ahli majlis hari ini.

“Majlis sebulat suara bersetuju untuk memilih Tengku Datuk Seri Utama Zafrul bin Tengku Abdul Aziz sebagai Presiden BAM yang baharu, menggantikan Tan Sri Mohamad Norza.

“Garis masa terperinci akan dibincangkan secara dalaman dan diumumkan pada mesyuarat Majlis seterusnya pada Disember 2023,” kata BAM dalam hantaran di aplikasi X, hari ini.

Dalam pada itu, BAM turut mengumumkan Jeffer Rosobin sebagai ketua jurulatih remaja kebangsaan selain Rexy Mainaky diangkat sebagai Pengarah Kejurulatihan baharu. – Berita Harian

Author

Media Variasi

View all posts

View all posts


Industri taman tema, pusat hiburan keluarga hab penting pelancongan Malaysia

GENTING HIGHLANDS: Perkembangan pesat industri taman tema dan pusat hiburan keluarga akan menjadi hab penting kepada pelancongan Malaysia kata Timbalan Menteri Pelancongan, Seni dan Budayat, Khairul Firdaus Akbar Khan.

Beliau berkata, kerjasama dengan Lembaga Penggalakan Pelancongan Malaysia (Tourism Malaysia) dan Persatuan Taman Tema dan Pusat Hiburan Keluarga Malaysia (MATFA) akan mengembangkan lagi industri itu dan menarik lebih ramai pelancong dan pelabur.

“Industri ini semestinya menjadi hab utama untuk produk kita kerana paling penting setiap negara memerlukan produk baharu dan inovatif supaya pelancong dapat melihat Malaysia menghidangkan pelbagai produk yang sentiasa bertukar dari tahun ke tahun,” katanya.

Khairul Firdaus berkata demikian kepada media selepas merasmikan anugerah berprestij MATFA Golden Horses Award 2023 di Pusat Konvensyen Antarabangsa Genting, malam tadi.

Sementara itu, Ketua Pengarah Tourism Malaysia, Datuk Dr Ammar Abd Ghapa berkata, taman tema antara tarikan utama di pasaran antarabangsa seperti India, China, Filipina dan Australia.

“Ini merupakan satu daripada contoh kepelbagaian taman tema seperti dalaman, luar, alam semula jadi dan ekopelancongan, ini dapat menarik minat lebih ramai pelancong untuk datang ke Malaysia kerana pilihan yang diberikan,” katanya.

Beliau juga berkata, Tourism Malaysia akan memanfaatkan industri taman tema dan pusat hiburan keluarga sebagai satu daripada promosi mereka kepada pelancong untuk melawat Malaysia.

Anugerah Golden Horse Awards MATFA diwujudkan untuk menggalakkan kecemerlangan dan merangsang persaingan positif, mempamerkan pencapaian yang dicapai oleh ahli perniagaan yang cemerlang atas peranan dan sumbangan mereka kepada ekonomi Malaysia.

Ia juga untuk mengiktiraf perniagaan dalam industri taman tema dan pusat hiburan keluarga dan sumbangan mereka kepada ekonomi Malaysia.

Sebanyak 48 anugerah di bawah 15 kategori ditawarkan sebagai tanda pengiktirafan dan penanda aras prestasi teladan bagi industri taman tema dan pusat hiburan keluarga dalam kalangan usahawan tempatan dan serantau.

Taman Tema Genting Skyworld merangkul beberapa anugerah dalam kategori seperti anugerah taman tema tahun ini dan pengalaman festival terbaik, manakala SplashMania Waterpark Gamuda Cove yang baru dibuka juga berjaya merangkul beberapa anugerah seperti anugerah taman air tahun ini dan anugerah tarikan air baru terbaik.

Selain itu, Pengerusi dan Ketua Pegawai Eksekutif Genting Group, Tan Sri Lim Kok Thay menerima anugerah pencapaian sepanjang hayat dalam kategori individu sebagai simbol penghargaan atas sumbangan beliau kepada industri, ekonomi dan negara. – BERNAMA


Tun M bakal tubuh gagasan baharu berteraskan agenda Melayu, Islam

PUTRAJAYA: Satu gagasan baharu berteraskan agenda Melayu dan Islam yang dipimpin Tun Dr Mahathir Mohamad bakal ditubuhkan.

Pada majlis solat hajat dan doa selamat di sini malam tadi, Pengerusi Parti Pejuang Tanah Air (Pejuang) itu memberi bayangan mengenai penubuhan sebuah gagasan dalam usaha menyatupadukan semula kaum Melayu untuk berjuang mempertahan Malaysia.

“Ini merupakan suatu kumpulan Orang Melayu beragama Islam. Langkah ini perlu diambil jika ingin selamatkan negara kita, bangsa kita, agama kita,” katanya.

Turut hadir barisan pemimpin serta anggota Parti Perikatan India Muslim Nasional (IMAN), Pejuang, Parti Bumiputera Perkasa Malaysia (Putra) dan Parti Barisan Jemaah Islamiah Se-Malaysia (Berjasa).

Presiden Putra Datuk Ibrahim Ali pula berkata Dr Mahathir dijangka mengumumkan penubuhan gagasan itu di Yayasan Al-Bukhary, Kuala Lumpur hari ini.

Beliau berkata gagasan itu akan melibatkan beberapa parti politik Melayu dan badan bukan kerajaan (NGO). – BERNAMA


Siti Nuramira akan didakwa di Mahkamah Tinggi Syariah esok

KUALA LUMPUR: Siti Nuramira Abdullah yang sebelum ini didakwa atas  pertuduhan menyebabkan suasana tidak harmoni dalam kalangan umat Islam, akan dituduh di Mahkamah Tinggi Syariah di sini, esok.

Wanita itu yang hadir di Kaunter Jaminan Kompleks Mahkamah Kuala Lumpur pada pukul 10.30 pagi dengan ditemani peguamnya Ramesh Chandran bagi menandatangani Borang Jamin bagi kes yang dihadapinya, ditahan penguat kuasa Jabatan Agama Islam Wilayah Persekutuan (JAWI).

Siti Nuramira, 26, akan dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.

Seksyen itu membabitkan kesalahan menghina atau menyebabkan agama Islam dipandang hina yang jika disabitkan, boleh didenda tidak melebihi RM3,000 atau penjara maksimum  dua tahun atau kedua-duanya sekali.

“Tertuduh akan didakwa di Mahkamah Tinggi Syariah esok,” kata peguam itu ketika ditemui media.

Semalam, Nuramira dan teman lelakinya V. Alexander Navin  membayar wang jaminan masing-masing berjumlah RM20,000 melalui hasil kutipan sumbangan orang ramai.

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan. – BERNAMA


IJM Land santuni enam keluarga kurang berkemampuan, beri sinar Deepavali

CYBERJAYA: Sempena sambutan Deepavali yang bakal diraikan masyarakat India pada minggu depan, IJM Land Berhad (IJM Land) mengambil inisiatif untuk menghulurkan bantuan kepada golongan yang kurang berkemampuan menerusi program Deepavali Charity Cheer.

Susulan itu, enam keluarga yang menetap di Seremban, terdiri daripada masyarakat India menerima sumbangan wang sebanyak RM1,000 serta barangan runcit bernilai RM600 daripada IJM Land bagi memastikan mereka juga dapat menikmati dan menghayati sinaran Diyas semasa perayaan Deepavali tanpa perlu memikirkan kos untuk persiapan perayaan pada tahun ini.

Pengurus Besar Kanan IJM Land, Datuk Hoo Kim See berkata, pihaknya komited dalam menjayakan misi kali ini sekali gus meringankan beban mereka yang bakal meraikan hari perayaan Deepavali tidak lama lagi.

“Keluarga yang kami hubungi memainkan peranan sokongan dalam masyarakat setempat. Justeru, sumbangan mereka kepada masyarakat sebagai pekerja kolar biru patut dihargai.

“Kami sentiasa mengambil berat terhadap keluarga-keluarga di Seremban kerana kami percaya terdapat ramai individu yang sentiasa bekerja keras bukan sahaja untuk menyara keluarga mereka tetapi juga untuk menyumbang kembali kepada masyarakat setempat.

“Sejajar dengan semangat Deepavali, kami berharap untuk memupuk sifat murah hati dan kesejahteraan keluarga agar mereka dapat menyambut musim perayaan dengan penuh kebahagiaan,” katanya dalam satu kenyataan media pada Jumaat.

Untuk rekod, IJM Land amat aktif dalam menjayakan misi bantuan khususnya dalam kalangan masyarakat di Seremban sejak 2010.

Selain Tahun Baru Cina, Hari Raya Aidilfitri, atau Deepavali, IJM Land sentiasa mengingati masyarakat setempat dengan melancarkan pelbagai program amal kemasyarakatan seperti Home Rehabilitation Programme (myHome), Program Mesra Ramadan, Deepavali Charity Cheer Programme, Bantuan Baucar Sara Hidup, Preschool Subsidy Programme, Helping Hands: Homes Initiative, dan banyak lagi untuk membantu komuniti di Negeri Sembilan.

Author

Diyana Rahip

View all posts

View all posts


Boleh berkarya di media sosial, cuma jangan sentuh sensitiviti 3R – Fahmi

KUALA LUMPUR: Kerajaan tidak pernah menghalang kebebasan orang ramai untuk berkarya dan mengekspresikan diri melalui kandungan kreatif di platform media sosial selagi ia tidak menyentuh sensitiviti berkaitan 3R iaitu race (bangsa), religion (agama) dan royalty (raja).

Menteri Komunikasi dan Digital, Fahmi Fadzil berkata walaupun begitu, pihaknya dengan kerjasama penyedia platform media sosial terus melakukan pemantauan bagi memastikan kandungan yang menyentuh 3R tidak tersebar.

“Dalam bab keselamatan awam, sekiranya berlaku kacau ganggu dalam khalayak ramai atau ada masalah sebaran ajaran sesat, ekstremisme militan dan keganasan memang kerajaan akan ambil tindakan yang pantas.

“Di Malaysia, kita tidak menghalang orang untuk berkarya, berekspresi atau bersuara tetapi kita ada undang-undang, adab serta budaya… Penting untuk kita ingat walaupun kita ada hak untuk bersuara, tetapi kita tidak ada hak untuk menyebar fitnah dan maklumat palsu,” katanya.

Beliau berkata demikian kepada pemberita selepas merasmikan KNKV Viral Award dan majlis penjenamaan semula KNKV Group di sini pada Rabu.

Sementara itu, Fahmi berkata, pihaknya terutamanya Suruhanjaya Komunikasi dan Mulitmedia Malaysia (MCMC) tidak selalunya meminta penyedia platform media sosial untuk menurunkan sesuatu kandungan, kecuali jika ia mendapat aduan orang ramai atau dikesan menyentuh mengenai 3R.

“Hampir 95 peratus daripada kandungan jika diturunkan adalah disebabkan pembuat kandungan itu melanggar panduan komuniti (yang ditetapkan penyedia platform). Malah, jika berlaku berulang kali, platform itu sendiri akan menutup akaun tersebut,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Vietnam catat pembelian dalam talian tertinggi di Asia Tenggara

HANOI: Vietnam mendahului negara Asia Tenggara lain untuk pembelian dalam talian, dengan purata 104 pesanan setahun bagi setiap individu, menurut laporan baharu yang dikeluarkan oleh Ninja Van Group, sebuah syarikat e-logistik yang beroperasi di negara-negara Asia Tenggara.

Menurut laporan mengenai ‘e-dagang merentasi sempadan,’ 73 peratus responden tinjauan mengatakan mereka kerap membeli-belah di platform beli-belah e-dagang dan 59 peratus berkata mereka telah memesan atau banyak kali membuat pembelian di laman sesawang antarabangsa.

Vietnam kini menyumbang 15 peratus daripada pasaran beli-belah dalam talian Asia Tenggara, selepas Thailand dan Filipina masing-masing menyumbang 16 peratus, lapor Agensi Berita Vietnam.

Laporan itu menunjukkan bahawa orang Vietnam suka membeli-belah dalam talian dan mendahului rantau ini dalam banyak petunjuk.

“Dengan penyelidikan strategik yang menunjukkan pembangunan industri e-dagang dan e-pos di Asia Tenggara, kami percaya bahawa pasaran Vietnam adalah antara yang paling berpotensi berikutan pertumbuhannya yang mampan dan jelas dalam beberapa tahun kebelakangan ini,” kata Pengarah Jualan Ninja Van Vietnam Phan Xuan Dung. – BERNAMA


Empat fokus utama Nurul Fadzilah jika menang

SETIAWANGSA: Calon Perikatan Nasional (PN) di Parlimen Setiawangsa, Nurul Fadzilah Kamaludin menyenaraikan empat fokus utama jika dipilih sebagai Ahli Parlimen pada Pilihan Raya Umum (PRU) ke-15 nanti.

Ketua Srikandi Muda Bersatu itu berkata, terdapat 10 inisiatif yang ditawarkan dalam manifesto di Parlimen Setiawangsa tetapi empat perkara akan menjadi fokus dalam tempoh tiga bulan beliau memegang amanah.

“Pertama adalah Setia Wanita Prihatin iaitu klinik guaman untuk membantu wanita teraniaya dan yang alami depresi, mereka memerlukan khidmat kaunseling.

“Kedua, pusat khidmat rakyat sebagai ‘one stop centre’, permudah cara supaya rakyat dari PPR, flat mudah untuk datang dan mendapat bantuan pada bila-bila masa.

“Ketiga, Dapur Setia di mana kita akan sediakan masakan panas berkhasiat, kolaborasi dengan NGO, sediakan makanan kepada PPR, sekurang-kurangnya sebulan sekali.

“Keempat, isu pendidikan anak-anak muda, kolaborasi dengan Universiti Lim Kok Wing (LKW), 500 tempat kosong serta biasiswa untuk anak Setiawangsa, jadi semua ini adalah fokus saya dalam tiga bulan pertama,” katanya kepada MEDIA VARIASI ketika sedang berkempen di simpang empat Danau Kota, di sini.

Nurul Fadzilah, 33, membesar di Menara Jentayu AU3 dan Pulapol Setiawangsa melakukan kempen di lampu isyarat Danau Kota untuk menagih undi.

Parlimen Setiawangsa pada PRU15 Sabtu ini menyaksikan pertembungan enam penjuru iaitu calon PKR, Nik Nazmi Nik Ahmad, calon Pejuang, Bibi Sunita Sakandar Khan, calon Barisan Nasional, Datuk Seri Izudin Ishak, Lim Yen Tiong (Bebas), Mior Rosli Mojd Jaafar (Bebas).

Pada PRU14, sejumlah 72,136 pemilih berdaftar di Parlimen Setiawangsa mengambil bahagian dalam proses pengundian.

Kerusi Parlimen itu dimenangi penyandang daripada PKR, Nik Nazmi dengan majoriti 14,372 undi.

Beliau menewaskan calon BN, Tan Sri Dr. Zulhasnan Rafique yang memperoleh jumlah undi 20,099 dan calon Pas, Ubaid Abd. Akla yang meraih 6,282 jumlah undi.

Author

Tun Puteh Wanti

View all posts

View all posts


Lapan kertas siasatan dibuka terhadap pegawai polis wanita – Saifuddin

KUALA LUMPUR: Pegawai polis wanita yang beberapa klip videonya tular baru-baru ini kerana memarahi anggota bawahan dan orang ramai telah ditahan kerja sejak minggu lepas, kata  Menteri Dalam Negeri, Datuk Seri Saifuddin Nasution Ismail.

Menurut Saifuddin, sebanyak enam kertas siasatan tatatertib juga telah dibuka di bawah Jabatan Integriti dan Pematuhan Standard (JIPS) Bukit Aman berkaitan tingkah laku pegawai polis wanita berkenaan.

Katanya Polis Diraja Malaysia (PDRM) mempunyai kaedah dan mekanisme yang jelas untuk menghadapi perilaku sedemikian yang boleh menyebabkan ketidaktenteraman dalam kalangan masyarakat dan memberi sedikit sebanyak persepsi tidak sepatutnya terhadap PDRM.

“Selain itu, dua kertas siasatan polis juga dibuka (masing-masing) di bawah Seksyen 506 (ugutan jenayah) dan Seksyen 186 Kanun Keseksaan (menghalang tugas penjawat awam),” katanya pada sidang media selepas Majlis Serah Terima Tugas Ketua Polis Negara dan Timbalan Ketua Polis Negara di Pusat Latihan Polis (PULAPOL) di sini, hari ini.

Beliau berkata, siasatan antaranya melibatkan kes video yang tular di Taman Sri Gombak, kes berkaitan memarahi dan mengaibkan empat anggota polis di Taman Sri Gombak dan kes  bertengkar dengan orang awam di kawasan parkir.

Menurutnya rakaman percakapan terhadap suspek juga telah dilakukan pada Ahad lepas dan kedua-dua kes ini telah dirujuk Unit Siasatan Jenayah Terkelas, Jabatan Siasatan Jenayah Bukit Aman pada Isnin lepas.

Pada 15 Jun lepas, tular satu klip video yang memaparkan seorang pegawai polis wanita yang memarahi anggota polis sehingga menimbulkan pelbagai kecaman dalam kalangan netizen.

Selain itu, terdapat satu lagi klip video yang tular membabitkan pegawai wanita berkenaan yang bertengkar dengan orang awam sambil mengeluarkan kata-kata tidak sopan selain cuba mencetuskan provokasi di tempat letak kereta sebuah pusat beli-belah di Brickfields pada Sabtu.

Menurut Seksyen 78(1) mengenai tahan kerja di bawah Akta Polis 1967:”Jika difikirkan perlu untuk kepentingan awam supaya seseorang pegawai polis berhenti menjalankan kuasa-kuasa dan fungsi-fungsi jawatannya dengan serta-merta.

Pihak Berkuasa Disiplin boleh menahan kerja pegawai polis itu, sementara menanti apa-apa penyiasatan mengenai kelakuan pegawai polis itu di bawah Akta ini atau mana-mana Peraturan-Peraturan Polis yang dibuat di bawahnya atau mana-mana peraturan atau perintah yang terpakai kepada pegawai-pegawai lain yang mempunyai taraf yang sarna di dalarn perkhidmatan awam.”

Sementara itu, Saifuddin Nasution berkata, terdapat seramai 40,000 pegawai dan anggota polis akan ditugaskan di enam negeri yang bakal menghadapi Pilihanraya Negeri (PRN) dengan turut melibatkan penugasan anggota dari negeri yang tidak menghadapi pilihan raya itu.

Ini bertujuan bagi memastikan keadaan keselamatan dalam negara terjamin terutama di negeri-negeri yang akan menghadapi PRN berkenaan iaitu Kelantan, Negeri Sembilan, Selangor, Pulau Pinang, Kedah dan Terengganu selain membolehkan rakyat menjalankan tanggungjawab mereka tanpa ada rasa takut. – BERNAMA


Kes Altantuya: Sirul Azhar dibebaskan dari tahanan imigresen Australia

SHAH ALAM: Bekas anggota Unit Tindakan Khas (UTK), Sirul Azhar Umar yang disabitkan kesalahan membunuh penterjemah Mongolia, Altantuya Shaariibuu pada 2006, dilaporkan telah dibebaskan daripada tahanan di Australia selepas ditahan selama hampir sembilan tahun.

Memetik laporan media Sydney Morning Herald, Sirul Azhar menjadi antara puluhan individu yang dibebaskan berikutan keputusan Mahkamah Tinggi minggu lalu yang memutuskan bahawa bukan warganegara yang tidak dapat dihantar pulang tidak boleh lagi ditahan selama-lamanya oleh pihak imigresen.

Sebanyak 92 tahanan kebanyakannya adalah pelarian termasuk beberapa orang lain yang didapati bersalah atas jenayah kekerasan, turut dibebaskan dan dibenarkan tinggal di Australia di bawah syarat khas.

Turut mengesahkan berita tersebut adalah anaknya, Shukri Azam Sirul Azhar yang kini menetap di Australia.

“Dia (Sirul Azhar) bersama saya sekarang, dan saya mengendalikan segala-galanya bagi pihaknya,” katanya dalam hantaran e-mel pada Ahad.

Sirul Azhar dan Cif Inspektor Azilah Hadri disabitkan kesalahan atas pembunuhan Altantuya Shaariibuu pada 2006.

Mereka berjaya mengenepikan sabitan itu di peringkat Mahkamah Rayuan pada 2013 namun Mahkamah Persekutuan pada 2015 memutuskan untuk mengekalkan sabitan dan hukuman mati mereka.

Sirul Azhar telah melarikan diri ke Australia sebelum Mahkamah Persekutuan mengumumkan keputusannya. Mahkamah Persekutuan kemudian mengeluarkan waran tangkap terhadapnya.

Sirul Azhar telah berada di sebuah pusat tahanan imigresen di Australia sejak tuntutannya untuk suaka di negara itu ditolak pada 2019. – Sinar Harian

Author

Media Variasi

View all posts

View all posts


Papar gambar tak pakai niqab, Neelofa beri penjelasan

CYBERJAYA: Gara-gara memuat naik foto tanpa niqab dalam versi teknologi kecerdasan buatan (AI) di Instagram (IG) baru-baru ini, pelbagai reaksi peminat disuarakan terhadap selebriti, Neelofa.

Malah, foto berkenaan turut mengundang rasa tidak senang dalam sebilangan netizen.

Mengulas perkara itu, Lofa atau nama sebenar, Noor Neelofa Mohd Noor, 34, berpendapat tidak salah baginya berkongsi foto yang dibuat untuk kempen baharu produk tudung keluaran syarikat kerana visual itu hanyalah versi AI, bukan wajah asli.

“Foto AI dipaparkan itu bukan saya, tetapi macam (mirip) saya. Saya baca komen (dalam media sosial) dan pada masa sama, apabila ada yang berpendapat seperti itu, seperti ini… Ingin saya katakan, foto itu bukan saya. Lagipun, saya bukan buat dosa seperti buka hijab atau dedah aurat.

“Foto itu dibuat pasukan saya untuk kempen jenama tudung baharu dan atas keizinan saya. Daripada mereka guna gambar orang lain, lebih baik guna gambar saya,” katanya memetik Berita Harian.

Jelas Lofa, tindakannya itu telahpun mendapat keizinan suami sebelum foto terbabit dimuat naik.

“Sepanjang proses pembikinan foto versi AI ini, saya tunjukkan kepada Haris. Sekali lagi ingin saya tegaskan, tujuan kempen itu bukanlah untuk saya dedahkan aurat. Bukan satu dosa pun buat AI tu,” katanya ditemui pada majlis pelancaran air minuman Moma X Neelofa di Kuala Lumpur, kelmarin.

Mengenai komen netizen yang mendakwa perbuatannya itu seakan ‘bunga-bunga’ untuk dia menanggalkan purdah, penyandang trofi Bintang Paling Popular, Anugerah Bintang Popular BH (ABPBH) Ke- 29 mengharapkan mereka dapat mendoakan yang baik-baik untuknya.

“Walaupun suami saya menyokong dalam perjalanan saya berhijab dan berniqab, tetapi saya sangat bahagia dan gembira dengan diri saya hari ini.

“Insya-Allah, semoga Allah beri saya kekuatan untuk kekal seperti ini. Dengan apa yang saya bawa hari ini, dapat saya buat banyak kebaikan sama ada secara peribadi, sebagai anak dan sebagai ibu,” ujarnya.

Author

Diyana Rahip

View all posts

View all posts


Monsta lancar Mechamato Robot Battle di Roblox

KUALA LUMPUR: Studio animasi tempatan, Monsta hari ini mengumumkan pelancaran satu lagi pengalaman mengasyikkan dalam mega-platform metaverse di Roblox yang dikenali sebagai Mechamato Robot Battle.

Ia merupakan ruang permainan dalam talian yang membolehkan peminat dan pemain meneroka dunia terbuka Kota Hilir, sebagaimana yang dilihat dalam Mechamato: The Animated Series sebelum ini.

Ketua Pegawai Operasi Monsta, Kee Yong Pin berkata, pelancaran permainan baharu di Roblox itu merupakan bukti komitmen Monsta dalam usaha menyelami ruang metaverse untuk memberi kepuasan kepada berjuta peminat sedia ada dan khalayak baharu dari seluruh dunia.

“Roblox adalah satu daripada platform terbesar dan paling pantas berkembang dalam metaverse. Kami sedar bahawa kanak-kanak kini menghabiskan banyak masa di platform tersebut.

“Oleh itu, kami mahu mencipta pengalaman baharu dan mengasyikkan yang akan membuatkan mereka teruja, terutama bagi yang sebelum ini menyukai Mechamato: The Animated Series,” katanya dalam kenyataan hari ini.

Dalam permainan baharu tersebut, Kota Hilir sebuah bandar yang aman damai telah diserang oleh  sekumpulan robot jahat dan ia memerlukan wira untuk bertempur serta menangkap kesemua robot jahat berkenaan.

Menerusi konsep ini, Monsta memberi lanjutan pengalaman daripada plot utama dalam cerita permainan baharu itu.

Mechamato Robot Battle akan membawa pemain menelusuri pengalaman dunia terbuka termasuk kedai maya barangan unik yang membolehkan pemain mencipta sendiri avatar mereka dan melengkapkannya dengan item ‘berjentera’ yang hebat.

Pemain juga akan dapat bertarung dan menangkap kumpulan robot jahat sebagaimana yang terdapat dalam Mechamato: The Animated Series.  Lencana Boleh Dikunci atau Unlockable Badges merupakan token yang diperoleh menerusi pelbagai cabaran dan pencarian mini yang tersedia dalam permainan itu. – BERNAMA


Tesla akan keluarkan kereta elektrik mampu milik

SYARIKAT automatif, Tesla dalam perancangan mengeluarkan kereta elektrik (EV) mampu milik berharga sekitar €25,000 (RM124,229) di kilang pengeluarannya di Berlin, Jerman.

Lapor New York Post, perkara itu didedahkan oleh sumber dalaman dan ia adalah perkembangan yang telah lama ditunggu ketika Tesla menyasarkan dominasi pasaran mampu milik.

Difahamkan, Ketua Pegawai Eksekutif Tesla, Elon Musk sudah lama merancang untuk menghasilkan EV mampu milik namun pihaknya masih belum menguasai teknologi tersebut dan terpaksa menangguhkan rancangan itu pada tahun lepas.

Bagaimanapun, sumber memberitahu agensi berita Reuters pada September lepas bahawa, pembuat kereta itu sedang menerokai inovasi yang membolehkan ia menyatukan hampir semua bahagian bawah EV menjadi satu komponen.

Ia dilihat sebagai kejayaan yang akan mempercepatkan pengeluaran dan mengurangkan kos.

Langkah memperluas jualan kepada pasaran mampu milik adalah penting untuk memenuhi matlamat Tesla bagi meningkatkan penghantaran kenderaan menjadi 20 juta unit menjelang 2030.

Dalam pada itu, menurut sumber sama, Musk ketika lawatannya ke kilang di Gruenheide Jumaat lalu memberitahu pekerja mengenai rancangan membina model EV mampu milik di kemudahan berkenaan.

Bagaimanapun, beliau tidak menyatakan tempoh masa kenderaan itu akan mula dihasilkan.

Author

Diyana Rahip

View all posts

View all posts


Kebajikan anggota tentera terus jadi keutamaan Kerajaan Perpaduan

KUALA LUMPUR: Kebajikan anggota dan veteran Angkatan Tentera Malaysia (ATM) terus dibela dan ia dilihat menjadi antara keutamaan Kerajaan Perpaduan yang diterjemahkan menerusi peruntukan serta pelbagai inisiatif yang dibentangkan dalam Belanjawan 2023.

Felo Kanan Akademi Penyelidikan Strategik Nusantara (NASR) yang juga penganalisis pertahanan, Dr Azmi Hassan berkata, pelaksanaan Program Kerjaya Kedua Veteran ATM menerusi kerjasama Lembaga Tabung Angkatan Tentera (LTAT) mencerminkan keseriusan kerajaan dalam memastikan veteran ATM yang berpencen terus mempunyai sumber pendapatan

“Dalam belanjawan kali ini yang menarik perhatian saya ialah kesinambungan (kebajikan) veteran ATM itu dijaga. Bukan sahaja melalui pemahiran semula tetapi juga peningkatan kemahiran bagi menjamin anggota ATM yang tidak lagi berkhidmat terus mempunyai punca pendapatan.

“Selain itu pembaikan rumah, membina rumah yang lebih mampu dimiliki juga menunjukkan keprihatinan kerajaan terhadap kebajikan warga ATM. Itu sebenarnya yang ditekankan dalam RM17.7 bilion itu,” katanya kepada Bernama.

Perdana Menteri, Datuk Seri Anwar Ibrahim ketika membentangkan belanjawan itu Jumaat lepas menyatakan Program Kerjaya Kedua Veteran ATM bakal memanfaatkan 5,000 anggota yang berpencen tahun ini dan mereka akan dipadankan dengan peluang pekerjaan atau menerima latihan kemahiran untuk meningkatkan peluang menjana pendapatan.

Anwar turut mengumumkan peruntukan RM500 juta untuk menyelenggara rumah keluarga ATM yang lapuk selain membina 7,000 unit rumah mampu milik di bawah program Satu Anggota Satu Rumah (SASaR), bagi membantu pemilikan rumah kepada anggota ATM secara berfasa.

Sementara itu, Ketua Eksekutif LTAT, Datuk Nazim Rahman berkata, pihaknya akan bekerjasama dengan Kementerian Pertahanan dan Kementerian Pertanian dan Keterjaminan Makanan dengan memperuntukkan 70 ekar tanah milik syarikat bagi menjayakan Program Kerjaya Kedua kepada veteran ATM.

“Kumpulan LTAT dan rakan strategik yang lain juga akan bekerjasama menyediakan latihan yang komprehensif untuk meningkatkan peluang pekerjaan serta penjanaan pendapatan, sekali gus memberi perlindungan sosial yang diperlukan veteran,” katanya.

Prof Dr Mohd Kamarulnizam Abdullah dari Institut Kajian Malaysia dan Antarabangsa, Universiti Kebangsaan Malaysia pula berkata, tidak mengejutkan apabila tiada lonjakan besar diterima kementerian itu menerusi belanjawan kali ini.

“Dengan keadaan ekonomi negara, untuk kita beli aset pertahanan baharu memang sukar memandangkan kosnya yang sangat tinggi. Bagi saya fokus seharusnya beralih kepada penyelenggaraan aset sedia ada. Aset lama misalnya yang berusia lebih 20 tahun sekali pun kalau dijaga baik, masih dapat berfungsi dengan elok.

“Bagaimanapun, harapan saya adalah apabila sumber ekonomi negara sudah semakin stabil dan pulih di masa hadapan, kerajaan akan menggantikan segera aset sedia ada agar seiring dengan negara-negara jiran kita,” katanya.

Belanjawan 2023 turut memperuntukkan RM4.1 bilion bagi menyelenggara dan membeli aset-aset Angkatan Tentera Malaysia (ATM) bagi meningkatkan kesiapsiagaan pertahanan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lionel Messi jaring gol terpantas dalam kariernya

ISTANBUL: Lionel Messi menjaringkan gol terpantas dalam kariernya hanya 79 saat dalam aksi persahabatan menentang Australia pada Khamis.

Argentina memenangi perlawanan itu menerusi gol Messi dan German Pezzella di Kompleks Sukan Pekerja Beijing.

Dalam kemenangan 2-0 itu, Messi yang menerima hantaran Enzo Fernandez melakukan sepakan lencong dari luar kotak penalti terus menerjah gawang Australia, menurut Agensi Anadolu.

Sementara itu, Messi bakal menyertai kelab Major League Soccer, Inter Miami apabila kontraknya di Paris Saint-Germain tamat pada akhir bulan ini.

Kapten berusia 35 tahun itu membimbing Argentina ke Piala Dunia FIFA 2022 di Qatar.

Messi menjaringkan tujuh gol di Qatar 2022 untuk mengetuai kejayaan Piala Dunia Argentina. – BERNAMA


Bajet 2023: KPM terima RM55.6 bilion, mahu lonjakkan kualiti pendidikan

CYBERJAYA:  Kementerian Pendidikan Malaysia (KPM) merupakan antara kementerian yang menerima peruntukan terbesar dalam belanjawan 2023 kali ini.

Menteri Kanan Pendidikan, Datuk Dr Radzi Jidin berkata, dengan tambahan sebanyak RM3 bilion berbanding tahun ini semestinya dapat melonjakkan kualiti pendidikan negara.

“Pendidikan sememangnya amat dekat dengan jiwa saya.

“Bila diberi amanah untuk menerajui KPM, tumpuan saya adalah untuk menambah baik perkara struktur dalam ekosistem pendidikan bagi melonjakkan kualiti pendidikan negara.

“Perubahan demi perubahan dilaksanakan bagi memastikan anak-anak generasi pewaris negara mendapat pendidikan yang terbaik,” tulisnya di Facebook hari ini.

Menteri Kewangan, Tengku Datuk Seri Zafrul Tengku Abdul Aziz di Parlimen petang tadi turut mengumumkan bahawa semua murid akan menerima Bantuan Awal Persekolahan (BAP) dengan jumlah RM150.

Menurutnya, bantuan itu dinaikkan berbanding RM100 tahun ini dan akan diberi kepada semua murid tanpa had pendapatan ibu bapa bermula Januari 2023.

Author

Diyana Rahip

View all posts

View all posts


Demi rakyat, PN akan main peranan semak imbang dalam Parlimen

CYBERJAYA: Pengerusi Perikatan Nasional (PN), Tan Sri Muhyiddin Yassin mengucapkan tahniah kepada Perdana Menteri ke-10, Datuk Seri Anwar Ibrahim.

“Saya ingin merakamkan ucapan tahniah kepada Datuk Seri Anwar Ibrahim yang telah dilantik oleh Seri Paduka Baginda Yang di-Pertuan Agong sebagai Perdana Menteri Malaysia ke-10.

“Dengan kerajaan Persekutuan diterajui oleh Pakatan Harapan (PH), PN akan memainkan peranan semak dan imbang dalam Parlimen Malaysia dengan membawa suara rakyat selaras dengan prinsip demokrasi berparlimen.

“PN akan meneruskan perjuangan demi kesejahteraan rakyat dan kemakmuran negara berpandukan prinsip prihatin, bersih dan stabil,” katanya dalam kenyataan hari ini.

Terdahulu, dalam sidang media sulung selaku PM ke-10, Anwar mengajak PN untuk bersama-sama menyertai gabungan kerajaan di bawah pentadbirannya bagi memastikan kesejahteraan rakyat kekal terjaga.

Author

Diyana Rahip

View all posts

View all posts


Mahkamah: Isu ‘body shaming’, Eira Aziera kekal kena bayar RM100,000

PUTRAJAYA: Seorang pempengaruh yang dikenali sebagai Eira Aziera gagal mengenetepikan keputusan Mahkamah Tinggi yang memerintahkannya membayar ganti rugi RM100,000 berhubung isu ‘body shaming’ dan buli siber terhadap seorang pesuruhjaya sumpah menerusi Facebook Live, tiga tahun lalu.

Keputusan sebulat suara itu dibuat panel tiga hakim Mahkamah Rayuan yang diketuai Datuk Seri Kamaludin Md. Said dan bersidang bersama-sama Datuk Ahmad Zaidi Ibrahim dan Datuk S.M. Komathy Suppiah memutuskan demikian selepas mendapati rayuan Eira Aziera atau nama sebenarnya, Noorazira Pissal tidak mempunyai sebarang merit.

“Selepas mempertimbangkan segala hujahan, kami bersetuju bahawa Hakim Mahkamah Tinggi tidak terkhilaf apabila memutuskan bahawa kenyataan-kenyataan yang dibuat oleh perayu (Eira Aziera) adalah fitnah. Perkataan-perkataan yang diucapkan adalah jelas dan tiada keperluan untuk memanggil pakar.

“Berdasarkan rekod-rekod rayuan yang diteliti, elemen-elemen (fitnah) lain juga telah dibuktikan. Sehubungan itu, kami sebulat suara mendapati tiada merit dalam rayuan perayu berhubung liabiliti,” kata panel itu.

Tambah panel itu lagi, Hakim Mahkamah Tinggi tidak membuat sebarang kekhilafan dalam dan dapatan Hakim itu dikekalkan.

Sementara itu, berhubung rayuan balas Suharnizan Md. Sidek yang merupakan responden dalam rayuan hari ini, panel terbabit turut memutuskan bahawa rayuan itu tidak mempunyai sebarang merit.

Suharnizan memfailkan rayuan balas itu selepas tidak berpuas hati dengan jumlah RM100,000 yang ditetapkan oleh Mahkamah Tinggi Johor Bahru yang didakwa tidak mencukupi.

“Berhubung rayuan ini, selepas meneliti alasan-alasan penghakiman Hakim Mahkamah Tinggi berhubung kuantum (ganti rugi), kami dapati jumlah yang ditaksirkan adalah munasabah. Ia tidak keterlaluan atau tidak mencukupi. Hakim Mahkamah Tinggi juga telah mengambil kira faktor buli siber dan body shaming. Oleh itu kami mendapati rayuan balas berhubung kuantum tidak mempunyai sebarang merit.

“Kuantum (yang ditetapkan sebelum ini) dikekalkan. Rayuan balas ditolak dengan kos RM10,000,” kata Hakim Ahmad Zaidi.

Pada 13 Oktober 2020, Suharnizan selaku plaintif, memfailkan saman menuntut ganti rugi RM2 juta terhadap Eira Aziera di Mahkamah Tinggi Johor Bahru yang didakwa telah memfitnah dan melakukan penghinaan terhadap bentuk fizikalnya dengan menyamakan dengan fizikal haiwan.

Kemudian pada 13 Jun tahun lalu, Mahkamah Tinggi Johor Bahru memerintahkan pempengaruh media sosial, Eira Aziera membayar ganti rugi RM100,000 dan kos guaman RM30,000 kepada Suharnizan yang menjadi mangsa body shaming.

Mahkamah Tinggi itu memutuskan demikian setelah perbicaraan penuh dijalankan lima hari bermula 24 hingga 28 Oktober 2021 secara dalam talian selepas mengambil kira semua keterangan saksi dan membaca hujahan kedua-dua pihak.

Sebelum ini, media melaporkan sebelum ini Suharnizan telah membuat komen ‘live masak, live makan-makan, letak produk kurus, boleh kurus ke?’ menerusi video secara langsung sebelum dikongsikan rakannya dalam Facebook Eira Aziera. – Kosmo!

Author

Media Variasi

View all posts

View all posts


Pemergian Blake beri hikmah buat penjaganya peluk Islam

CYBERJAYA: Video penjaga anjing kesayangan ramai, Blake iaitu Salbuddin Salleh memeluk agama Islam mengundang perhatian warga net.

Menerusi TikTok @iraqmantul, memaparkan Salbuddin yang juga anggota bomba dari Unit K9 Jabatan Bomba dan Penyelamat (JPBM) melafazkan kalimah syahadah.

Difahamkan, keputusan Salbuddin memeluk agama Islam disebabkan pemergian Blake iaitu anjing pengesan milik Unit K9 JBPM.

“Pemergianmu Blake memberi hikmah kepada ku untuk berhijrah,” tulisnya di video.

Video tersebut nyata mendapat perhatian ramai yang rata-ratanya meluahkan rasa terharu walaupun masih sedih dengan kepergian anjing kesayangan rakyat Malaysia.

“Apa la doa si comel Blake tu ketika hayat dia. Mesti inilah satunya..semoga tuan sentiasa dibawah keredhaanNya,” kongsi netizen.

“Saya sampai tak mampu nak tengok gambar blake 😭..tapi berita tuan buat saya sangat happy. Tahniah dan terus istiqomah tuan,” luah netizen

“Allahu Akbar..Alhamdulillah. Rahsia Allah sangat indah. Ini hadiah atas pemergian Blake. Selamat datang wahai saudara baru ku,” komen netizen

Sebelum ini, media melaporkan, seekor anjing pengesan milik JBPM, Blake terpaksa ditidurkan selepas dikesan menghidap barah limfoma.

JBPM dalam kenyataannya memaklumkan, Blake, dari disiplin Cadaver itu telah didiagnosis menghidap barah limfoma tahap empat pada 15 Ogos lalu dan terpaksa ditidurkan pada pukul 4.38 petang pada 18 September baru-baru ini.

Author

Nurul Ain Japri

View all posts

View all posts


Sukan Orang Asli Kebangsaan JAKOA cungkil potensi atlet Orang Asli

KUANTAN: Jabatan Kemajuan Orang Asli Malaysia (JAKOA) terus proaktif membangunkan pelbagai agenda, dan sukan antara menjadi tumpuan utama bagi mencungkil bakat atlet negara pada masa hadapan.

Justeru, dengan sejumlah sebahagian peruntukan RM274 juta, Pembangunan Luar Bandar (KPLB) menerusi JAKOA mahu melahirkan bakat atlet masyarakat Orang Asli yang berpotensi melalui penganjuran Sukan Orang Asli Kebangsaan secara konsisten.

Timbalan Menteri I Pembangunan Luar Bandar, Datuk Seri Abdul Rahman Mohamad, berkata, penganjuran karnival sukan mampu dijadikan sebagai medan menghasilkan atlet berpotensi untuk diketengahkan pada temasya sukan di peringkat negeri atau kebangsaan seperti SUKMA.

Katanya, penganjuran karnival sukan ini membuka peluang kepada belia dan beliawanis Orang Asli terlibat secara langsung dalam bidang sukan.

Ianya juga membantu merapatkan hubungan silaturrahim antara masyarakat orang asli melalui sukan.

”Kita tahu corak kehidupan orang asli ini yang banyak tinggal di kawasan pinggir bandar dan di dalam hutan selain sering berjalan kaki serta menggunakan kudrat untuk aktiviti pertanian dan sebagainya mampu untuk membentuk stamina yang luar biasa di kalangan kaum-kaum lain.

“Hasrat kita adalah untuk menjadikan karnival ini sebagai satu lonjakan untuk belia dan beliawanis terlibat secara serius dalam bidang sukan selain mampu mewakili negeri masing-masing dalam kejohanan yang besar,” katanya.

Abdul Rahman berkata demikian pada Majlis Perasmian Karnival Orang Asli Peringkat Kebangsaan di Universiti Islam Antarabangsa, Kampus Indera Mahkota, di sini.

Turut hadir, Ketua Pengarah JAKOA, Sapiah Mohd Nor.

Karnival dua hari itu membabitkan acara seperti bola sepak, bola jaring, sepak takraw dan menyumpit.

Seramai 535 orang atlet dan jurulatih serta urus setia yang terlibat sepanjang penganjuran karnival sukan berkenaan.

Abdul Rahman berkata, sehingga kini, seramai tiga atlet masyarakat Orang Asli meraih kejayaan di persada sukan antarabangsa.

”Atlet tersebut, Zumika Azmi, 19 dan adiknya, Sasha,17 dari suku kaum Temiar, Gua Musang Kelantan ini aktif bersukan sejak dari sekolah lagi sehingga berjaya mewakili Malaysia dalam sukan kriket.

“Kedua-adik beradik adalah pemain skuad negara dan kini menjalani latihan bersama jurulatih Thushara Prabath Kodikara sejak Ogos lalu.

“Kini membantu skuad kriket negara meraih pingat gangsa acara T20 Sukan SEA menewaskan Singapura dengan 52 larian menerusi sembilan over,” katanya.

Katanya, Norashikin Mohamad Sayed Gadis pula adalag Orang Asli pertama mewakili negara dalam Sukan Layar.

“Pencapaiannya juga sangat memberangsangkan apabila dia memperoleh pingat perak Sukan Asia China 2010, pingat emas Kejohanan Kapal Layar Asia di China 2010, pingat gangsa Sukan SEA Myanmar 2012, pingat emas Sukan SEA Singapura 2015 dan pingat perak Sukan SEA KL 2017,” katanya.

Secara keseluruhannya, kontinjen Pahang dinobatkan Johan Keseluruhan Sukan Orang Asli Kebangsaan.

Author

Fhatihah Zakinan

View all posts

View all posts


Ramai masuk kerja lewat jalan raya sesak luar biasa waktu hujan

KUALA LUMPUR: Hampir keseluruhan kawasan di Lembah Klang mengalami kesesakan teruk akibat hujan luar dari jangkaan, awal pagi tadi.

Berdasarkan tinjauan di media sosial, selain kereta dan kenderaan berat, banyak penunggang motosikal tersangkut di tengah jalan.

Bimbang berlaku kecelakaan kerana jalan basah dan licin, menyebabkan kenderaan bergerak sangat perlahan manakala penunggang motosikal terpaksa berhenti di bawah jejambat khas sehingga hujan berhenti.

Pengguna Twitter, @imaginaryworldx dalam hantarannya berkata, laluan trafik di jalan raya akan menjadi sesak luar biasa setiap kali berlaku hujan, terutama di Kuala Lumpur.

Dia terpaksa meredah trafik ke tempat kerja seperti biasa walaupun menjangkakan ia akan menjadi lebih sesak akibat hujan.

Seorang lagi pengguna, @saranghamoo berkata, tempoh kebiasaan untuk tiba ke tempat kerja sekurang-kurangnya lima minit, namun oleh kerana hujan lebat yang mengakibatkan kesesakan trafik menyebabkannya tiba lewat sehingga satu jam.

“I’m really sick of the traffic in Malaysia whenever it rains,” katanya.

Situasi sama turut dikongsi seorang lagi pengguna, @AzharAndiTahir berkata, dia sepatutnya mengambil masa kira-kira 10 minit sahaja untuk tiba di tempat kerja di Subang Jaya.

“Hari ini saya bertolak dari rumah di Shah Alam pada jam 6.40 pagi, tetapi tiba jam 7.25 pagi di Subang Jaya,” katanya yang tersangkut dalam trafik hampir 40 minit dipetik NST.

Sementara, menurut satu kenyataan dikeluarkan Jabatan Meteorologi Malaysia (MetMalaysia), merekodkan ribut petir, angin kencang dan hujan lebat melanda di beberapa negeri sehingga jam 1 petang tadi.

Menurut kenyataan itu, kawasan terkesan antaranya kawasan Manjung, Perak Tengah, Kampar, Bagan Datuk, Hilir Perak, Batang Padang and Muallim di Perak.

Selain itu, Cameron Highlands, Lipis dan Bentong di Pahang manakala di wilayah selatan seperti Port Dickson di Negeri Sembilan, Melaka, serta Tangkak, Muar, Batu Pahat, dan Pontian di Johor turut terkesan.

Cuaca lembab turut memberi kesan di kawasan Lembah Klang termasuk Sabak Bernam, Kuala Selangor, Hulu Selangor, Gombak, Hulu Langat, Kuala Lumpur dan Putrajaya.

Author

Fhatihah Zakinan

View all posts

View all posts


Cadangan RCI siasat tuduhan kehakiman tidak bebas – Jahaberdeen

KUALA LUMPUR: Kedaulatan undang-undang di negara ini akan terjamin jika mahkamah bersikap bebas,” kata Peguam Kanan, Datuk Seri Jahaberdeen Mohamed Yunoos.

Beliau berpendapat, Suruhanjaya Siasatan Diraja (RCI) dilihat mampu membetulkan semula persepsi kononnya sistem kehakiman negara adalah tidak bebas.

“Kita selalu sebut bahawa sistem kehakiman merupakan benteng terakhir untuk mendapatkan keadilan bagi rakyat.

“Jadi bila kehakiman merupakan benteng terakhir untuk mendapatkan keadilan, kita mahu bila pergi ke mahkamah kita mendapat satu keputusan yang adil dan jujur.

“Untuk hakim-hakim bersikap adil dan jujur, mereka perlulah telus dalam membuat satu keputusan,” katanya dalam satu kenyataan.

Pengasas Pergerakan RAPERA itu menegaskan, RCI wajar ditubuhkan bagi menyiasat pelbagai tuduhan terhadap sistem kehakiman negara sepanjang tempoh 20 tahun lalu.

“Ia untuk memulihkan semula kepercayaan, hakim-hakim juga perlu bebas daripada rasa takut, ugutan, serta campur tangan termasuk daripada kerajaan.

“Sehingga kini saya lihat tidak ada pun satu badan suruhanjaya atau RCI.

“Saya merujuk secara khususnya sebagai contoh selepas Datuk Seri Anwar Ibrahim mendapat pengampunan (diraja), beliau ada membuat kenyataan-kenyataan yang memberikan (gambaran) tertentu kepada sistem kehakiman.

“Begitu juga kita ingat ada seorang bekas hakim yang pernah membuat satu afidavit yang juga memberi gamabran yang tidak begitu sihat terhadap kehakiman.

“Jadi semua ini belum diselesaikan lagi,” katanya.

Pada Februari 2019, satu pendedahan afidavit dibuat oleh hakim Mahkamah Rayuan (ketika itu), Datuk Dr Hamid Sultan Abu Backer.

Afidavit 63 muka surat itu antaranya yang mendedahkan maklumat terperinci berhubung beberapa insiden campur tangan dalam badan kehakiman Malaysia.

Mengulas lanjut, Jahaberdeen itu menambah, tuduhan-tuduhan terhadap badan kehakiman perlu diselesaikan secara serentak oleh RCI termasuk melalui sesi dialog atau forum awam bagi membuktikan semua dakwaan tersebut tidak berasas.

Pada masa yang sama, beliau berkata dalam keadaan tertentu, sistem kehakiman perlu bertindak lebih tegas khususnya apabila berdepan tuduhan yang terlalu palsu.

Jahaberdeen berkata, adalah tidak salah untuk menyuarakan kritikan terhadap sistem kehakiman namun ia perlu mempunyai batas.

“Dalam kes-kes berprofil tinggi, wujud terutama berbaur politik dan kita dalam sistem demokrasi yang sangat subur, kita memang anggap perkara ini akan berlalu.

“Pada amnya, saya yakin sistem kehakiman kita dan saya rasa kita harus lentur komen-komen kepada kehakiman, seimbangkan antara demokrasi dan juga menghormati sistem kehakiman supaya kehakiman tidak hilang kebebasan,” katanya.

Author

Tun Puteh Wanti

View all posts

View all posts


Keganasan, ekstremisme perlu diberi perhatian – Idris

KOTA KINABALU: Ancaman keganasan dan ekstremisme perlu diberikan perhatian setara dengan isu-isu lain, bagi mengekalkan keharmonian dan kestabilan negara anggota Pertemuan Tahunan Tidak Rasmi Menteri-Menteri Agama Negara Brunei Darussalam, Republik Indonesia, Malaysia dan Republik Singapura (MABIMS).

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata peningkatan ancaman keganasan dan ekstremisme semakin membimbangkan dan boleh berlaku sepanjang masa secara sedar atau tidak sedar.

“Islam mengajar umatnya sentiasa menjaga kerukunan hidup bertunjangkan semangat damai dan sejahtera, oleh itu kerjasama semua negara anggota MABIMS perlu,” katanya kepada pemberita selepas merasmikan Seminar Kertas Tema Mesyuarat Pegawai-Pegawai Kanan (SOM) MABIMS Ke-46 di sini hari ini.

Beliau berkata ekstremisme adalah satu fahaman yang melampaui batas sehingga melebihi had dan ketentuan yang sewajarnya, sama ada dari perspektif peraturan mahupun kemanusian.

Selain itu, Idris berkata SOM MABIMS mampu membentuk kesepakatan negara anggota untuk menjaga maslahat dan kepentingan umat Islam tanpa mencampuri hal-hal yang bersifat politik.

Malaysia merupakan tuan rumah SOM MABIMS Ke-46 yang berlangsung di Kota Kinabalu bermula semalam hingga Jumaat ini.

“Semoga pertemuan kali ini yang dihadiri lebih daripada 200 peserta akan membuahkan hasil terbaik dalam rangka untuk memperkasakan umat Islam di Negara Brunei Darussalam, Republik Indonesia, Malaysia dan Republik Singapura,” kata Idris.

Beliau berkata seminar berkenaan adalah wadah terbaik untuk MABIMS bermuzakarah dan berkongsi idea untuk mengatur strategi bagi merealisasikan kesejahteraan ummah serta kehidupan beragama secara harmoni di negara masing-masing.

“Kesatuan dalam kalangan negara serumpun dan serantau merupakan satu perkara yang amat penting dalam kita mengharungi krisis yang berlaku di peringkat serantau dan global khususnya melibatkan ekonomi, ideologi, sosial, kesihatan dan keselamatan,” katanya.

Katanya matlamat penubuhan MABIMS adalah untuk mewujud dan mengukuhkan semangat persaudaraan sedia ada dalam kalangan umat Islam di Asia Tenggara. – BERNAMA


Tawaran Azmin Ali, Rina Harun pada PRN Selangor

PETALING JAYA: Selepas tewas di kerusi Parlimen Sepang dalam Pilihan Raya Umum ke-15 (PRU15) November lalu, Datuk Seri Rina Mohd Harun kini kembali membuat penampilan semula.

Ketua Srikandi Pribumi Bersatu Malaysia (Bersatu) itu antara dua nama besar dicalonkan untuk bertanding pada Pilihan Raya Negeri (PRN) Selangor, bagi merebut kerusi Dewan Undangan Negeri (DUN) Batu 3.

Bekas Menteri Wanita, Keluarga dan Masyarakat itu dijangka berdepan calon Parti Amanah Negara (Amanah), Danial Al Rashid Haron dan Syaidiyah Izzati Nur Razak Maideen daripada Parti Ikatan Demokratik Malaysia (MUDA).

Beliau berkata, pencalonan terhadapnya dibuat atas arahan pucuk pimpinan parti demi menguatkan lagi jentera Perikatan Nasional (PN) khususnya di Selangor.

“Sebenarnya banyak isu yang mahu dibangkitkan di Batu 3 termasuk tentang kos sara hidup, peningkatan kuasa membeli, isu banjir dan sebagainya.

“Bercakap mengenai persaingan dengan parti lawan, saya rasa dekat mana-mana pun kita akan berjuang dengan niat yang ikhlas (untuk rakyat),” katanya kepada MEDIA VARIASI.

Beliau berkata demikian selepas majlis pengumuman calon PN PRN Selangor di Taman Medan, di sini pada Rabu.

Mengulas lanjut, ketika ditanya mengenai dua pertuduhan yang dihadapi Menteri Besar Kedah, Datuk Seri Muhammad Sanusi Md Nor baru-baru ini, Rina menganggap rakyat sebagai pemilih yang bijak memilih.

“Kita ada pelbagai sumber untuk kita dapatkan maklumat dan sudah pasti apa yang kami (PN) perjuangkan akan membawa suara rakyat,” tambahnya.

Sebelum ini, Muhammad Sanusi menghadapi pertuduhan berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik.

Sementara itu, Pengerusi PN Selangor, Datuk Seri Mohd Azmin Ali berkata, PN berdepan cabaran untuk meningkatkan kebajikan rakyat negeri itu yang kebanyakan berstatus B40 dan B60.

Mohd Azmin yang dicalonkan di DUN Hulu Kelang berkata, PN akan menawarkan peluang pekerjaan berkualiti kepada golongan tersebut sekiranya berjaya menakluk Selangor kelak.

“Selain itu, kita memerlukan kepimpinan yang kuat. Ketika ini, sukar untuk mendapatkan kepercayaan dalam kepimpinan.

“Jadi, kita kena dapatkan kepercayaan penduduk Selangor dan kita sudah melihat apa yang kita lakukan semasa pandemik (Covid-19). Itu merupakan isu sukar (ditangani) bukan sahaja di Malaysia, malah di peringkat global.

“Alhamdulillah, disebabkan kepimpinan yang bagus dalam PN, kita boleh menangani cabaran ini,” katanya sambil menegaskan bahawa PN mewakili semua kaum di negara ini.

Mohamed Azmin berdepan calon PKR, bekas Ahli Dewan Undangan Negeri (ADUN) Bukit Melawati yang juga Timbalan Ketua Wanita PKR, Juwairiya Zulkifli di DUN Hulu Kelang.

Mohamed Azmin pernah menjadi ADUN Hulu Kelang pada 1999 namun tewas pada 2004 kepada calon Barisan Nasional (BN).

Beliau kemudian berpindah ke Bukit Antarabangsa pada 2008 dan mempertahankan kawasan itu sehingga sehingga Pilihan Raya Umum ke-14 (PRU14).

Bekas Menteri Perdagangan, Antarabangsa dan Industri itu menang kerusi DUN Bukit Antarabangsa atas tiket Pakatan Harapan (PH) pada PRU14 dengan majoriti lebih 25,000.

Terdahulu, Pengerusi PN, Tan Sri Muhyiddin Yassin mengumumkan seramai 56 calon PN diketengahkan pada PRN Selangor kali ini.

Author

Fazleen Safina Abd Jamil

View all posts

View all posts


Isteri pertama jurulatih terkenal bola sepak bergaduh dengan madu

SHAH ALAM: Isu poligami masih lagi hangat diperkatakan netizen dalam tempoh sebulan ini.

Belum selesai krisis rumah tangga pengarah kontroversi dan isteri yang juga pelakon memfailkan tuntutan perceraian di Mahkamah Syariah baru-baru ini, timbul pula pergaduhan antara madu dan isteri pertama jurulatih bola sepak negara hari ini.

Jurulatih yang juga mantan pemain bola sepak terkenal negara era 80-an itu sebelum ini menjadi tumpuan selepas berkahwin kali kedua.

Bagaimana sekali lagi terpalit dalam kontroversi kerana pergaduhan didakwa membabitkan dua isterinya, semalam.

Ketua Polis Daerah Shah Alam, Asisten Komisioner Mohd Iqbal Ibrahim ketika dihubungi mengesahkan kejadian itu dan lokasi pergaduhan berkenaan di sebuah restoran di sini.

Difahamkan, isteri pertama dan madunya itu didakwa bergaduh di sebuah restoran di sini, dipercayai berpunca perselisihan faham.

Katanya, kejadian berlaku pada awal pagi dan kedua-dua pihak sudah tampil membuat laporan polis.

Kes disiasat mengikut Seksyen 160 Kanun Keseksaan (gaduh gempar) dan Seksyen 14 Akta Kesalahan Kecil (AKK) (Kelakuan tidak senonoh tempat awam).

Media sebelum ini melaporkan seorang bekas jurulatih Liga Super berusia lingkungan 60-an, berkahwin kali kedua dengan wanita berusia 29 tahun.

Author

Tun Puteh Wanti

View all posts

View all posts


Nasib vendor Hoorrey X Fest Raya untung tiada, rugi sudah tentu

KUALA LUMPUR: Peniaga-peniaga yang telah menempah gerai jualan bagi jualan raya di acara Hoorrey x Raya Fest 2023 meluahkan rasa kecewa apabila dimaklumkan acara itu dibatalkan pada saat akhir.

World Trade Centre Kuala Lumpur (WTCKL) dalam satu kenyataan berkata, acara yang dijadualkan berlangsung selama 72 jam tanpa henti itu telah dibatalkan serta-merta dan pihaknya tidak akan bertanggungjawab ke atas sebarang kerugian.

Ratusan peniaga yang terdiri daripada peniaga pakaian, makanan, kuih raya dan kelengkapan raya terpaksa menanggung kerugian hampir ratusan ribu ringgit dek kerana telah menempah stok yang banyak dan tidak mungkin terjual sebelum raya menjelang.

Seorang peniaga dikenali Nora berkata, antara peniaga yang paling terkesan teruk dengan pembatalan acara ini adalah peniaga makanan yang menjual kuih raya.

“Kuih raya dah buat berbotol-botol dan tiba-tiba ekspo batal, rugi kami hampir RM10,000. Mana lagi kami nak jual kuih raya kalau bukan masa raya,” katanya.

Wakil daripada Seco Ventures pula menegaskan telah menempah hampir 1,000 pasang baju Melayu dan kurta semata-mata untuk dilelong pada acara tersebut.

“Nilai kerugian hampir RM50,000 dan terpaksa berputih mata memandangkan lambakan pakaian raya yang tidak dapat dijual.

“Penganjur acara, Tenview (M) Sdn Bhd hanya memberikan kenyataan pembatalan acara pada jam 6.10 petang semalam, kurang 6 jam sebelum acara berlangsung.

“Tindakan ini telah menambahkan kemarahan peniaga yang telah pun berada di WTCKL lebih awal untuk tujuan pemasangan dan penyediaan tapak,” ujarnya.

Dalam pada itu, seorang peniaga dari Seremban dikenali Noor berkata, dia sudah berada di WTCKL seawal 5 petang pada Selasa, kerana penganjur sebelum ini memaklumkan proses loading bay barangan boleh dilaksanakan mulai pukul 6 petang akan tetapi acara dibatalkan serta-merta.

Sementara itu, Ketua Pengarah Eksekutif Tenview (M) Sdn Bhd, Datuk Mohammad Aliff Hakim memberikan dua pilihan kepada peniaga sama ada untuk mendapatkan bayaran balik atau menunggu tarikh acara berikutnya yang akan diumumkan kelak.

“Pihak penganjur akan membuat pertemuan bersama-sama dengan semua peniaga untuk urusan bayaran balik yang akan berlangsung jam 2 petang Rabu di WTCKL,” katanya.

Mohammad Aliff turut menjelaskan bahawa pembatalan acara tersebut berikutan penaja utama telah menarik diri yang menyebabkan bayaran lokasi acara tidak dapat dilunaskan.

Namun beliau tidak mendedahkan nama penaja yang terlibat.

Beliau ditemui semasa pertemuan bersama peniaga-peniaga yang terjejas di WTCKL malam tadi.

Acara Hoorrey X Raya Fest sepatutnya diadakan pada 19 hingga 21 April 2023 dan berlangsung selama 72 jam tanpa henti di WTCKL.

Antara rakan artis dan selebriti yang dilaporkan sepatutnya terlibat dalam acara berkenaan adalah Lan A To Z, Wan Scoin, Jaafar Onn, Ayie Floor 88, Amer Forteen, Elyana, Aidil Aziz, Risteena, Izzue Islam, Rina Eva, Anne Abdullah, Farah Wahida, Car Farish, Ayu Damit, Soffi Jikan, dan Rahmat Mega.

Author

Tun Puteh Wanti

View all posts

View all posts


Fikry Ibrahim ‘pasang ‘ badan demi watak pahlawan?

WANGSA MAJU: Pelakon dan pengacara, Fikry Ibrahim sedang giat pasang badan dipercayai untuk menjayakan watak bagi projek terbaharunya.

Bagaimanapun beliau mengelak untuk mengulas lanjut projek penggambaran berkenaan kerana sudah terikat perjanjian.

“Saya sebenarnya… tiga ke empat bulan lagi ada projek, sebab itu saya tengah buat badan,” katanya pada sidang media selepas mengendalikan majlis pelancaran Clix di sini.

Ketika diusik soalan MEDIA VARIASI adakah dilamar untuk watak pahlawan, pemilik nama sebenar Ahmad Fikry Ahmad Ibrahim, 28, itu berkata, ia biarlah rahsia.

“Pahlawan, tak..itu saya tak pasti. Rahsia…,” selorohnya.

Fikry bagaimanapun memberitahu kerana menjaga ibunya, Bibi Zaleha, 74, yang sakit, terpaksa memilih projek yang sesuai.

“Tahun ini dan tahun seterusnya saya mahu fokus bidang pengacaraan, untuk bertahan dalam industri ini bukannya senang, bukan mudah.

“Bukan tidak berlakon, masih berlakon, tetapi saya beralih kepada minat saya dari kecil iaitu pengacaraan,” katanya yang sedang mengendalikan Dewi Remaja peringkat akhir pada 3 September ini di Astro Ria jam 9 malam.

Sementara itu, dua jelitawan menjadi pelopor wanita dalam memperkenalkan TV Android yang memerlukan wifi dan akaun langganan stesen televisyen (TV) berbayar, Clix.

Bagai memecahkan ruyung untuk mendapat sagunya, begitulah keberanian yang dilakukan oleh usahawan kecantikan, Khaty Halid dan Hani Diyana apabila rakan baik itu, berani membuka bisnes TV Android.

Author

Fhatihah Zakinan

View all posts

View all posts


BN pertahan DUN Tioman, menang majoriti tipis 573 undi

ROMPIN: Kerusi terakhir di Dewan Undangan Negeri (DUN) Pahang menjadi milik Barisan Nasional (BN) apabila calonnya, Datuk Seri Mohd Johari Hussain, diumumkan sebagai pemenang Pilihan Raya Umum ke-15 (PRU15) bagi DUN Tioman hari ini.

Mohd Johari, yang merupakan penyandang kerusi itu, menang dengan majoriti tipis 573 undi selepas memperoleh 8,080 undi menewaskan calon Perikatan Nasional (PN) Nor Idayu Hashim yang mendapat 7,507 undi.

Tiga lagi calon iaitu Mohd Fadzli Mohd Ramly daripada Pakatan Harapan mendapat 784 undi, Osman A Bakar (Pejuang) 79 undi dan Sulaiman Bakar (Bebas), yang hanya memperoleh 58 undi.

Keputusan rasmi itu diumumkan Pegawai Pengurus Pilihan Raya, Datuk Ahmad Nasim Mohd Sidek di pusat penjumlahan undi di Dewan Jubli Perak Sultan Haji Ahmad Shah di sini malam ini.

Semasa pengumuman dibuat, hanya Mohd Johari dan Sulaiman yang menggunakan simbol udang berada di dewan itu.

Pengumuman keputusan itu disambut dengan tepukan daripada barisan kepimpinan BN negeri yang  hadir di dewan itu pada 9.15 malam diketuai Pengerusinya, Datuk Seri Wan Rosdy Wan Ismail.

SPR mengumumkan peratusan keluar mengundi sebanyak 58.39 peratus dan 91 undi ditolak.

Proses pengundian bagi DUN Tioman diadakan hari ini selepas ia ditangguhkan ekoran kematian calon PN Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Keputusan itu menjadikan kedudukan BN dan PN di DUN Pahang selepas PRU15 masing-masing menguasai 17 kerusi manakala baki lapan kerusi lagi dimenangi Pakatan Harapan (PH).

Bagaimanapun, keputusan itu tidak mengubah pentadbiran Pahang kerana BN dan PH telah menjalin kerjasama bagi membentuk kerajaan negeri yang turut diperkenan oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Kerjasama itu juga membolehkan Wan Rosdy mengangkat sumpah sebagai Menteri Besar pada 28 November lepas.

Perkembangan itu juga menyebabkan PH menerusi Parti Amanah Negara (Amanah) mengumumkan pendirian mereka untuk memberi laluan kepada calon BN pada pilihan raya tersebut kerana Mohd Fadzli adalah daripada Amanah.

Bagaimanapun, SPR memaklumkan nama Mohd Fadzli masih disenarai pada kertas undi dan pengundi boleh memberi undi kepada beliau kerana status pencalonan tidak boleh diubah selepas tempoh penamaan calon tamat. – BERNAMA


Madrasah Darussolihin: JKM ambil tindakan jika beroperasi tak berdaftar

KUALA LUMPUR: Jabatan Kebajikan Masyarakat (JKM) akan mengambil tindakan terhadap Madrasah Darussolihin jika premis terbabit menjalankan operasi mengikut tatacara pusat kebajikan tanpa berdaftar.

Ketua Pengarah Kebajikan Masyarakat Datuk Shaharuddin Abu Sohot, berkata jika premis beroperasi di bawah nama madrasah, ia sepatutnya menjadi tanggungjawab pihak berkuasa Islam negeri untuk menjalankan tindakan dan memantau aktiviti.

Malah katanya, ia juga menjadi tanggungjawab pihak Kementerian Dalam Negeri (KDN) jika melibatkan aspek keselamatan penghuni premis.

Bagaimanapun, pihaknya akan menyemak semula premis berkenaan dengan Pengarah JKM Selangor.

“Madrasah di bawah bidang kuasa pihak jabatan agama (negeri), tapi kalau ia (premis) pusat jagaan, memang kita akan ambil tindakan.

“Kalau ia berkaitan dengan kebajikan, kita akan tengok,” katanya.

Beliau berkata demikian pada sidang media Malam Amal Old Malaya Night sempena Hari Malaysia 2022, di Re-U, Micasa Hotel, di sini malam tadi.

Tengku Temenggong Perlis Yang Amat Mulia Dato Seri Diraja Syed Amir Abidin Jamalullail Ibn Almarhum Tuanku Syed Putra Jamalullail; Pengerusi Lembaga Penduduk dan Pembangunan Keluarga Negara (LPPKN), Datuk Suhaimi Ghazali; Ketua Pengarah LPPKN, Abdul Syukur Abdullah; dan Pengasas Family of Charity (FOC), Datin Shariffah Al Attas.

Sementara itu, Shaharuddin berkata lebih 600 pusat jagaan tidak berdaftar beroperasi dalam negara dan pihaknya sedang menjalankan proses ‘pemutihan’, dengan maksud menjadikan pusat jagaan itu berdaftar dengan JKM, sejak 2019.

“Jika (pusat jagaan) tidak dapat mematuhi peraturan kita, kita akan ambil tindakan undang-undang untuk yang tidak berdaftar.”

“Sebelum ini, 1,000 pusat tidak berdaftar dikesan, dan kini 600 lebih dalam proses pemutihan,” katanya.

Katanya, tiga syarat utama yang perlu dipatuhi adalah mendapat kelulusan pihak berkuasa tempatan (PBT), Jabatan Bomba dan Penyelamat (JBPM) dan Jabatan Kesihatan.

MEDIA VARIASI sebelum ini melaporkan pendedahan pelajar yang mendakwa didera ala militan ketika mengikuti ‘rawatan pemulihan’ di madrasah di Shah Alam.

Susulan itu, Madrasah Darussolihin, Jalan Kebun Shah Alam yang didakwa terbabit isu dera ala ‘militan’ mengesahkan mereka tidak berdaftar dengan Agensi Anti Dadah Kebangsaan walaupun memperkenalkan premis sebagai pusat pemulihan.

Ketua Polis Selangor Datuk Arjunadi Mohamed mengesahkan kertas siasatan sudah dibuka mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Ketua Pengarah AADK, Sutekno Ahmad Belon menafikan dakwaan agensi berkenaan terlibat kerjasama dengan madrasah berkaitan.

Author

Tun Puteh Wanti

View all posts

View all posts


Telefon pintar: Klik jangan sembarangan, silap hari bulan wang simpanan melayang

KUALA LUMPUR: Perkembangan teknologi maklumat membolehkan kita melakukan hampir apa sahaja dengan satu klik pada telefon pintar, namun, dengan satu klik itu juga kita boleh kerugian ribuan ringgit dalam sekelip mata.

Setidak-tidaknya itulah yang berlaku kepada segelintir individu yang dilaporkan kehilangan wang daripada akaun simpanan mereka belakangan ini.

Tidak dapat disangkal, isu ini mencetuskan kebimbangan orang ramai, terutama tentang tahap keselamatan siber institusi perbankan di negara ini. Lebih-lebih lagi dilaporkan pihak perbankan juga tidak bertanggungjawab terhadap kerugian pelanggan sekalipun jenayah berlaku “di depan mata” mereka.

Susulan itu juga, Bank Negara Malaysia (BNM) mengeluarkan arahan agar institusi kewangan di negara ini melaksanakan lima langkah kawalan tambahan bagi mengukuhkan perlindungan sistem perbankan daripada penipuan kewangan.

Antara yang digariskan oleh BNM ialah peralihan daripada penggunaan kata laluan sekali saja (OTP) yang berasaskan sistem pesanan ringkas (SMS) kepada kaedah pengesahan yang lebih selamat; mengetatkan lagi peraturan pengesanan dan pencetus bagi menyekat transaksi berkaitan penipuan kewangan; dan pelanggan dihadkan kepada satu peranti mudah alih atau peranti selamat untuk pengesahan transaksi perbankan dalam talian.

Selain itu, pihak berkuasa juga melancarkan Kempen Kesedaran Penipuan Kebangsaan  pada Oktober lepas dengan slogan “Awas, Fikir, Blok. Ingat 3 Saat OK”.

Namun begitu, di sebalik pelbagai langkah yang diambil oleh pihak berwajib, pakar melihat isu penipuan kewangan ini akan terus berleluasa selagi pengguna sendiri tidak melengkapi diri dengan pengetahuan selain memupuk sikap waspada.

Mengulas mengenainya kepada Bernama, pensyarah kanan di Pusat Pengajian Ekonomi, Kewangan dan Perbankan Universiti Utara Malaysia Dr Juhaida Abu Bakar berkata, kaedah paling biasa yang digunakan oleh penjenayah siber ini ialah ‘phising’ atau memancing data daripada telefon pintar.

Menerusi kaedah itu, pengguna “terperangkap” dengan pelbagai pautan, antaranya, dalam bentuk e-mel, SMS dan juga aplikasi mudah alih yang dihantar oleh pihak tidak bertanggungjawab termasuk scammers dan hackers kepada telefon pintar mangsa.

Pautan itu katanya, adalah samaran perisian pengintip mudah alih yang berfungsi memantau dan mendapatkan maklumat tanpa kebenaran pengguna, termasuk bagi mengakses akaun bank mangsa.

Ringkas Juhaida, perisian pengintip itu membuka ruang kepada pencerobohan data pengguna termasuk kata laluan perbankan dalam talian, selain “menyedut” segala maklumat akaun bank atau kad kredit sekiranya mangsa melawat tapak perbankan dalam talian.

“Cara yang paling biasa bagi telefon pengguna dijangkiti perisian pengintip mudah alih ini ialah apabila pengguna telefon memuat turun aplikasi yang tidak dibenarkan atau aplikasi palsu di telefon masing-masing,’’ katanya.

“(Justeru) pengguna perlu berhati-hati dan mengelak daripada mengklik pautan yang tidak diketahui untuk mengelak daripada dijangkiti perisian pengintip,” tambah beliau.

Dalam pada itu, Juhaida berkata, pihak perbankan tidak sepatutnya meletakkan sepenuh kesalahan ke atas pelanggan mereka jika berlaku insiden sedemikian.

Katanya, ini kerana bank bertanggungjawab memastikan keselamatan wang yang disimpan di institusi mereka.

Malah kata Juhaida, sekiranya siasatan dilakukan mendapati kecurian itu berlaku disebabkan oleh kelemahan sistem keselamatan perbankan, maka pihak bank perlu membayar ganti rugi kepada pelanggan mereka.

“Jika anda mengalami kecurian seperti ini, anda hendaklah membuat laporan kepada pihak bank yang berkenaan. Jika anda tidak menerima sebarang maklum balas daripada pihak bank, anda perlu membuat laporan kepada BNM.

“Siasatan yang adil perlu dijalankan bagi menjamin kredibiliti institusi kewangan di Malaysia dan melindungi hak pelanggan haruslah menjadi keutamaan,” ujar beliau.

Menurutnya, seiring perkembangan teknologi, penjenayah siber juga sentiasa mengubah modus operandi mereka bagi mengatasi sebarang langkah keselamatan yang dibangunkan oleh institusi perbankan.

Justeru, beliau menyarankan agar pemain industri perbankan menyelaraskan usaha bagi memerangi penipuan kewangan dengan melaksanakan kempen kesedaran awam secara besar-besaran dalam rangkaian perbankan berhubung taktik terbaharu penjenayah siber ini.

“Memandangkan landskap ancaman yang semakin membimbangkan, perlindungan ini mesti disemak dan dikemas kini secara berterusan untuk membendung kes penipuan selain menjamin kerahsiaan dan integriti maklumat pelanggan,” katanya, menambah masalah kecurian wang dalam akaun bank berlaku di seluruh dunia, bukan hanya di Malaysia.

Hakikatnya, kes kecurian wang menerusi penggunaan teknologi sudah berlaku sejak sekian lama. Di Malaysia sendiri, rakyat pernah digemparkan dengan berita “pencuri satu sen”, melibatkan seorang pekerja sebuah bank pada 1990 yang memanfaatkan sistem komputer bank itu bagi mencuri satu sen daripada setiap akaun pendeposit dalam tempoh  14 hari dan berjaya mengumpul RM14 juta.

Terkini pada Ogos lepas, laman media sosial “panas” selepas beberapa individu mendedahkan mereka menjadi mangsa kecurian wang daripada akaun bank masing-masing. Antaranya ialah pakar perubatan Dr Rafidah Abdullah yang kerugian RM13,000 menerusi tiga transaksi tidak sah oleh pihak tidak dikenali.

Dalam perkongsiannya, Dr Rafidah mendakwa, pihak bank berkenaan mendakwa dia ada mengklik pautan yang membenarkan pendaftaran peranti lain untuk  akaun bank miliknya.

Terbaharu pada Selasa lepas, dia berkongsi perkembangan terkini kesnya menerusi laman TikTok, yang mana menurutnya, pihak bank tidak memberikan sebarang ganti rugi kepadanya dan dia juga percaya sistem keselamatan bank yang lemah antara punca jenayah itu berlaku.

Sementara itu, Ketua Pegawai Eksekutif CyberSecurity Malaysia Datuk Dr Amirudin Abdul Wahab berkata semua aplikasi perbankan mempunyai tetapan keselamatan mereka di samping sistem keselamatan yang dibangunkan oleh pengeluar telefon pintar dan aplikasi mudah alih lain yang ada di pasaran.

Namun katanya, aspek itu tidak dapat menjamin 100 peratus keselamatan pengguna setiap kali mereka menggunakan Internet.

“Apabila orang ramai menggunakan Internet, mereka sebenarnya terdedah kepada risiko ancaman siber (dalam talian) dan ia tidak terhad kepada portal bank atau urus niaga  dalam talian.

“Virus dan malware (perisian hasad)  (dalam aplikasi) boleh digunakan sebagai satu cara untuk mencuri maklumat daripada telefon pintar pengguna.

“Terdapat beberapa jenis malware yang sudah dikenal pasti seperti ‘SMSStealer’ dan “keylogger” yang digunakan dalam insiden penipuan melalui telefon pintar,” katanya.

Beliau berkata, perisian hasad seperti SMSStealer berkebolehan mencuri kod keselamatan termasuk Kod Kebenaran Transaksi (TAC) atau OTP yang dihantar oleh bank kepada pelanggan bagi  mengakses platform jual beli dan perbankan dalam talian.

Katanya, perisian hasad dan virus juga sering dimasukkan ke dalam kod laman sesawang dan aplikasi palsu yang dihantar kepada pengguna.

“Amnya, sistem keselamatan yang digunakan oleh insitusi kewangan termasuk bank adalah selamat. Mereka mempunyai sistem keselamatan siber yang terkini bagi melindungi sistem perbankan dan ini termasuk sistem pemantauan ancaman keselamatan siber yang dapat memantau trend ancaman dan serangan siber terkini,” katanya.

Mengulas lanjut, Amirudin berkata, sekiranya pengguna membuat tetapan keselamatan dan melaksanakan amalan terbaik, risiko untuk terdedah kepada ancaman siber akan menjadi lebih rendah.

Antara langkah pencegahan yang boleh diambil ialah tidak menggunakan rangkaian Wi-fi awam untuk urusan perbankan kerana dikhuatiri ia merupakan perangkap yang dipasang penjenayah siber bagi mencuri maklumat peribadi.

“Sentiasa juga pastikan peranti mempunyai perisian antivirus sebagai perlindungan tambahan serta sentiasa mengemas kini perisian itu supaya berada pada versi terkini.

“Selain itu, bina kata laluan yang kukuh kerana ini merupakan benteng pertahanan utama dan pengguna juga dinasihatkan menggunakan ciri keselamatan yang disediakan oleh penyedia perkhidmatan media sosial seperti Facebook dengan mengaktifkan two ways authentication, yang mana jika terdapat percubaan mengakses ke akaun media sosial pengguna, kod keselamatan melalui SMS akan dihantar ke telefon masing-masing,” katanya. – BERNAMA


Industri hiburan negara perlu pemimpin tepat

PETALING JAYA: Kalau tak ada angin, masakan pokok bergoyang.

Industri kreatif dan perfileman negara dilihat kembali semakin rancak.

Malah kebanyakan pihak luar negara begitu berminat menjalin kerjasama dengan penggiat filem dan anak seni tempatan untuk dibawa ‘keluar dari bawah tempurung’.

Bagaimanapun, timbul pula ‘cakap-cakap’ kurang enak didengar tentang peranan dan kepimpinan Perbadanan Kemajuan Filem Nasional Malaysia (FINAS) yang disifatkan lemah dan tidak peduli untuk memberi sokongan.

Baru-baru ini, pengarah filem hebat negara, Syamsul Yusof kecewa dengan FINAS seolah-olah lebih banyak mendiamkan diri, tidak memperjuangkan isu cetak rompak.

Turut senada dengan rakan seperjuangan yang juga pengarah dan pelakon, Datuk Afdlin Shauki yang menyoal relevan cukai hiburan dan peratus caj perkongsian dikenakan oleh pihak panggung, seolah juga tidak diambil peduli sebarang pihak.

Jika sebelum ini, ada sumber mendedahkan dakwaan ketidakhadiran Ketua Pegawai Eksekutif (CEO) Finas ke filem tayangan perdana sulung Mat Kilau di pawagam GSC MyTown Cheras.

Lebih aneh lagi, ada yang menyoal logo FINAS tidak dipaparkan pada bahan promosi dan publisiti.

Terbaharu, wujud gesaan supaya pengurusan FINAS diterajui oleh kepimpinan yang hanya cenderung dalam bidang hiburan negara sekali gus memastikan kelancaran pentadbiran agensi dan memperkasa industri hiburan tanah air.

Penerbit Bersekutu The Lord Musang King, Datuk Seri Zaienal Abidin Omar mengulas mengenai industri hiburan kini memerlukan pembaharuan lebih tepat.

“Industri hiburan memerlukan ‘driver’ yang tepat. Kita ambil contoh, pemandu lori bawa lori, juruterbang bawa kapal terbang tetapi kapal terbang tidak boleh dipandu oleh pemandu lori.

“Driver lori boleh cerita semua pasal lori, tapi sebut pasal kapal terbang, dia tak boleh cerita.

“Dalam semua hal, kita perlu ada ‘driver ‘ yang tahu apa yang dia kena buat.

“Secara umumnya, kena totally reset the whole country,” katanya kepada MEDIA VARIASI.

Beliau mengulas, industri hiburan juga hanya akan kekal di bawah tempurung dan akan terjejas jika wujud pihak yang tidak menepati bidang.

“Sebab itu industri apa-apa pun tidak boleh bergerak kerana ada orang yang tidak kena dengan bidang, dia tidak tahu tiba-tiba dia duduk di situ.

“Contoh, katalah dia pensyarah, ada PhD ekonomi, pengajian dia tinggi, tapi suruh berniaga dia gagal. Tidak ada seorang profesor dalam dunia yang jadi ‘bilionair’, kena ada pakar bidang tu yang buat,” katanya seolah menyindir pihak dalam pengurusan FINAS, namun enggan menuduh sesiapa.

FINAS ditubuhkan pada Jun 1980 atas semangat dan falsafah untuk melihat industri perfileman dan budaya sinema Malaysia tetap terpelihara serta meriah dengan kebangkitan penerbitan karya untuk masyarakat dan kemunculan kelompok karyawan cemerlang dan penerbit yang prolifik.

Bagaimanapun, jawatan CEO tiba-tiba diwujudkan selepas hampir 40 tahun Finas berada dalam industri itu.

Kewujudan jawatan CEO dibuat Menteri Komunikasi dan Multimedia Malaysia ketika kerajaan Pakatan Harapan (PH) yang ketika itu diterajui Gobind Singh Deo.

Sejak daripada itu, dikatakan secara semangat, jati diri dan moralnya, imej FINAS itu sudah ‘tercemar’.

Mungkin ada kebenaran, FINAS perlu pembaharuan semula, dengan mengembalikan jawatan Ketua Pengarah seperti mana 40 tahun lalu kerana ia lebih sinonim dengan agensi perfileman itu?

Mungkin menteri sedia ada ketika ini, Tan Sri Annuar Musa juga boleh menilai perkara ini.

Author

Tun Puteh Wanti

View all posts

View all posts